Yɛn Nyankopɔn a Ɔyɛ Kronkron: ‘Kronkron, Kronkron, Kronkron Ne Yehowa’ (Yesaia 6) | Bɛn\n‘Kronkron, Kronkron, Kronkron Ne Yehowa’\n1, 2. Anisoadehu bɛn na odiyifo Yesaia nyae, na dɛn na ɛkyerɛkyerɛ yɛn fa Yehowa ho?\nNÁ EHU aka Yesaia wɔ ahude a na ɔrehwɛ—anisoadehu a efi Onyankopɔn hɔ, no ho. Na ɛte sɛ nea ɛyɛ paa ara! Akyiri yi Yesaia kyerɛwee sɛ ‘ohuu Yehowa’ ankasa sɛ ɔte N’ahengua a ɛkorɔn no so. Yehowa atade mmuano yuu no yɛɛ Yerusalem asɔrefie kɛse no ma.—Yesaia 6:1, 2.\n2 Nea Yesaia tee no nso maa ehu kaa no—wɔtoo dwom denneennen maa asɔrefie no wosowee kosii ne fapem so. Serafim, ahonhom abɔde a wɔwɔ dibea a ɛkorɔn paa no na na wɔreto dwom no. Wɔde nokoro too dwom anuonyam so denneennen sɛ: “Kronkron, kronkron, kronkron ne asafo [Yehowa, NW]! N’anuonyam ahyɛ asase nyinaa ma.” (Yesaia 6:3, 4) Asɛmfua “kronkron” a wɔbɔɔ din mprɛnsa wɔ dwom no mu no ma ɛyɛɛ nea wosii so dua wɔ ɔkwan soronko so ma ɛfatae, efisɛ Yehowa kronkronyɛ nni ano. (Adiyisɛm 4:8) Wosi Yehowa kronkronyɛ so dua wɔ Bible mu nyinaa. Nkyekyɛm ɔhaha pii de nsɛmfua “kronkron” ne “kronkronyɛ” bata ne din ho.\n3. Ɔkwan bɛn so na Yehowa kronkronyɛ ho nsusuwii a ɛmfata a nnipa pii anya no ama wɔadan afi Onyankopɔn ho mmom sen sɛ wɔbɛbɛn no?\n3 Ɛnde, ɛda adi pefee sɛ nneɛma atitiriw a Yehowa pɛ sɛ yehu fa ne ho no mu biako ne sɛ ɔyɛ kronkron. Nanso, saa adwene yi mma nnipa pii ntumi mmɛn no nnɛ. Ebinom di mfomso de kronkronyɛ toto bu a obi bu ne ho treneeni anaa bu a obu ne ho sɛ ne ho tew dodo ho. Onyankopɔn kronkronyɛ no betumi abɔ nnipa a wobu wɔn ho abɔnefo koraa no hu asen sɛ wɔn ani begye ho. Ebia wɔbɛte nka sɛ wontumi mfata sɛ wɔbɛbɛn Onyankopɔn a ɔyɛ kronkron yi. Enti, nnipa pii twe wɔn ho fi Onyankopɔn ho esiane kronkron a ɔyɛ nti. Ɛyɛ awerɛhow, efisɛ nokwarem no, Onyankopɔn kronkronyɛ yɛ ade titiriw nti a ɛsɛ sɛ yɛbɛn no. Dɛn ntia? Ansa na yebebua saa asɛm no, ma yensusuw nea kronkronyɛ a ɛyɛ nokware kyerɛ ho nhwɛ.\nDɛn Ne Kronkronyɛ?\n4, 5. (a) Kronkronyɛ kyerɛ dɛn, na dɛn na ɛnkyerɛ? (b) Akwan titiriw abien bɛn so na Yehowa ‘ayi ne ho asi nkyɛn’?\n4 Kronkron a Onyankopɔn yɛ no nkyerɛ sɛ ogye ne ho di dodo, ɔyɛ ahantan, anaasɛ obu afoforo animtiaa. Mmom no, okyi su ahorow a ɛtete saa no. (Mmebusɛm 16:5; Yakobo 4:6) Enti, dɛn na asɛmfua “kronkron” no kyerɛ ankasa? Wɔ Hebri Bible mu no, wonyaa asɛmfua no fii asɛm a ɛkyerɛ “yi si nkyɛn” mu. Wɔ ɔsom mu no, “kronkron” fa biribi a woyi fi nneɛma a wɔtaa de di dwuma mu si nkyɛn, anaasɛ ade a wobu no sɛ ɛyɛ kronn, ho. Kronkronyɛ nso twe adwene si ahotew ne kronnyɛ so kɛse. Ɔkwan bɛn so na asɛmfua yi fa Yehowa ho? So ɛkyerɛ sɛ ‘wayi ne ho asi nkyɛn,’ kyerɛ sɛ, watwe ne ho afi yɛn nnipa a yɛnyɛ pɛ ho koraa?\n5 Ɛnte saa koraa. Sɛ́ “Israel kronkronni” no, Yehowa kaa ne ho asɛm sɛ ‘ɔwɔ ne nkurɔfo mu,’ ɛwom sɛ na wɔyɛ abɔnefo de. (Yesaia 12:6; Hosea 11:9) Enti ne kronkronyɛ no mma yɛne ne ntam kwan nware. Ɛnde, ɔkwan bɛn so na ‘wayi ne ho asi nkyɛn’? Wɔ akwan titiriw abien so. Nea edi kan no, wayi ne ho afi abɔde nyinaa ho a ɛkyerɛ sɛ ɔno nkutoo ne Ɔsorosoroni no. N’ahotew no yɛ nea edi mũ koraa na enni ano. (Dwom 40:5; 83:18) Nea ɛto so abien no, Yehowa ayi ne ho koraa afi nnebɔne nyinaa ho, na ɛno yɛ awerɛkyekye. Dɛn ntia?\n6. Dɛn nti na yebetumi anya Yehowa ho a wayi afi bɔne mu koraa no mu awerɛkyekye?\n6 Yɛte wiase bi a kronkronyɛ a ɛyɛ nokware ho yɛ na ankasa mu. Adesamma abusua ho biribiara a atew ne ho afi Onyankopɔn ho no ho agu fĩ wɔ ɔkwan bi so, na bɔne ne sintɔ wɔ ho. Ɛsɛ sɛ yɛn nyinaa ko tia bɔne a ɛwɔ yɛn mu no. Na sɛ yɛamma yɛn ani anna hɔ a, bɔne betumi adi yɛn nyinaa so. (Romafo 7:15-25; 1 Korintofo 10:12) Entumi mma saa wɔ Yehowa fam. Esiane sɛ wayi ne ho afi nnebɔne nyinaa ho nti, bɔne ho nkekae ketewaa bi mpo remma ne ho da. Eyi san si adwene a yɛwɔ wɔ Yehowa ho sɛ Agya pa no so dua, efisɛ ɛkyerɛ sɛ ɔyɛ obi a yebetumi de yɛn ho ato no so koraa. Esiane sɛ Yehowa nte sɛ honam fam agyanom abɔnefo pii no nti, ɔremmɛyɛ ɔtorofo, obi a ne bra asɛe, anaasɛ opira afoforo da. Ne kronkronyɛ nti, ontumi nyɛ biribi a ɛte saa da. Yehowa aka n’ankasa kronkronyɛ ho ntam bere ne bere mu, na ɛno ma ɛyɛ nea yebetumi de yɛn ho ato so koraa. (Amos 4:2) So ɛno mma yɛn awerɛhyem?\n7. Dɛn nti na yebetumi aka sɛ kronkronyɛ yɛ Yehowa nipasu titiriw?\n7 Kronkronyɛ yɛ Yehowa nipasu titiriw. Dɛn na ɛkyerɛ? Sɛ yɛbɛyɛ mfatoho a: Susuw nsɛmfua “onipa” ne “sintɔ” ho hwɛ. Wuntumi nka nea edi kan no ho asɛm bere a w’adwene nkɔ akyiri de no so. Sintɔ adonnɔn yɛn na ɛka biribiara a yɛyɛ. Afei susuw nsɛmfua abien a ɛyɛ soronko ankasa ho—“Yehowa” ne “kronkron.” Kronkronyɛ adonnɔn Yehowa. Ne biribiara ho tew na ɛteɛ. Yentumi nhu sɛnea Yehowa te ankasa bere a yenhu asɛmfua a emu dɔ yi—“kronkron.”\n‘Kronkron Ma Yehowa’\n8, 9. Dɛn na ɛkyerɛ sɛ Yehowa boa nnipa a wɔnyɛ pɛ ma wɔbɛyɛ pɛ wɔ ɔkwan a anohyeto wom so?\n8 Esiane sɛ kronkronyɛ yɛ Yehowa su nti, yebetumi aka ma afata sɛ ɔne kronkronyɛ nyinaa wura. Omfi pɛsɛmenkominya mu mfa su a ɛsom bo yi nsie; ɔde ma afoforo, na ofi ayamye mu na ɛde ma. Bere a Onyankopɔn nam ɔbɔfo bi so ne Mose kasae wɔ baabi a na nwura rehyew no, ɛhɔnom asase no bɛyɛɛ kronkron esiane sɛ nea na ɛrekɔ so no fa Yehowa ho nti!—Exodus 3:5.\n9 Ɛdenam Yehowa mmoa so no, so nnipa a yɛnyɛ pɛ betumi ayɛ kronkron? Yiw, wɔ ɔkwan a ɛwɔ anohyeto so. Onyankopɔn hyɛɛ ne nkurɔfo Israel bɔ sɛ wɔbɛyɛ “ɔman kronkron.” (Exodus 19:6) Ɔde ɔsom a ɛyɛ kronkron na ɛho tew hyiraa saa man no. Enti kronkronyɛ pue Mose Mmara no mu mpɛn pii. Nokwarem no, na sika bona fam ɔsɔfopanyin no abotiri anim, baabi a sɛ hann tɔ so a, na obiara betumi ahu sɛ ɛrehyerɛn. Na wɔakyerɛw nsɛm yi wɔ so sɛ: “Kronkron ma Yehowa.” (Exodus 28:36, NW) Enti na ahotew ho gyinapɛn a ɛkorɔn no bɛma wɔn som ne wɔn asetra kwan nso ada nsow. Yehowa ka kyerɛɛ wɔn sɛ: “Monyɛ kronkron, efisɛ me, [Yehowa, NW] mo Nyankopɔn, meyɛ kronkron.” (Leviticus 19:2) Bere tenten a Israelfo no de Onyankopɔn afotu bɔɔ wɔn bra koduu baabi a nnipa a wɔnyɛ pɛ betumi no, na wɔyɛ kronkron wɔ ɔkwan bi so.\n10. Ɛdefa kronkronyɛ ho no, nsonsonoe bɛn na na ɛda tete Israel ne aman a na atwa wɔn ho ahyia no ntam?\n10 Ná kronkronyɛ so dua a wosi yi ne amanaman a na wɔatwa Israel ho ahyia no som bɔ abira koraa. Ná saa abosonsom aman no som anyame a na wɔn biribiara yɛ atoro ne nnaadaa, anyame a wɔkaa wɔn ho asɛm sɛ wɔyɛ basabasa, wɔyɛ anibere, na wɔn bra asɛe. Na wɔn ho ntew biribiara mu. Anyame a ɛte saa no som maa nnipa ho guu fĩ. Enti, Yehowa bɔɔ n’asomfo kɔkɔ sɛ wɔntwe wɔn ho mfi abosonsomfo ne wɔn nneyɛe a ɛho ntew no ho.—Leviticus 18:24-28; 1 Ahene 11:1, 2.\n11. Ɔkwan bɛn so na Yehowa soro ahyehyɛde no kronkronyɛ no da adi wɔ (a) abɔfo, (b) serafim, ne (d) Yesu ho?\n11 Bere a Yehowa man a wapaw wɔn, tete Israel bɔɔ mmɔden paa wɔ kronkronyɛ ho no, Onyankopɔn soro ahyehyɛde no de ketewaa bi pɛ na wotumi daa no adi. Wɔka ahonhom abɔde ɔpepem pii a wɔsom Onyankopɔn nokware mu no ho asɛm sɛ “akronkronfo ɔpepem huhaa.” (Deuteronomium 33:2, NW; Yuda 14) Wɔda Onyankopɔn kronkronyɛ adi wɔ anuonyam a ɛhyerɛn na ɛho tew mu wɔ pɛyɛ mu. Na kae Serafim a Yesaia huu wɔn wɔ anisoadehu mu no. Wɔn dwom no mu nsɛm no da no adi sɛ saa ahonhom abɔde a wɔwɔ tumi yi di dwuma titiriw bi wɔ Yehowa kronkronyɛ a wɔbɛda no adi wɔ amansan nyinaa mu no mu. Nanso, honhom abɔde biako wɔ hɔ a ɔsen eyinom nyinaa—Onyankopɔn Ba a ɔwoo no koro no. Yesu na ɔda Yehowa kronkronyɛ a ɛsen biara no adi. Ɛfata sɛ wɔfrɛ no “Nyankopɔn kronkronni no.”—Yohane 6:68, 69.\nEdin Kronkron, Honhom Kronkron\n12, 13. (a) Dɛn nti na ɛfata sɛ wɔkaa Onyankopɔn din ho asɛm sɛ ɛyɛ kronkron? (b) Dɛn nti na ɛsɛ sɛ wɔtew Onyankopɔn din ho?\n12 Na Onyankopɔn din ankasa nso ɛ? Sɛnea yehui wɔ Ti 1 no mu no, edin no nyɛ abodin anaa agyiraehyɛde bi kɛkɛ. Egyina hɔ ma Yehowa Nyankopɔn, na ɛfa ne su ahorow nyinaa ho. Enti, Bible ka kyerɛ yɛn sɛ ne din “yɛ kronkron.” (Yesaia 57:15) Mose Mmara no hyɛe sɛ wonkum obiara a ogu Onyankopɔn din ho fĩ. (Leviticus 24:16) Na hyɛ ade a Yesu de dii kan wɔ mpaebɔ mu no nsow: “Yɛn Agya a wowɔ soro, wo din ho ntew.” (Mateo 6:9) Sɛ́ wɔbɛtew biribi ho no kyerɛ sɛ wobeyi dekode no asi nkyɛn sɛ ade kronn na wɔadi no ni, na wɔagye atom sɛ ade kronkron. Ɛnde dɛn nti na ɛsɛ sɛ wɔtew biribi a ɛyɛ kronn koraa te sɛ Onyankopɔn ankasa din ho?\n13 Wɔnam atorodi ne ntwiri so asɛe Onyankopɔn din kronkron no agu ho fĩ. Wɔ Eden no, Satan twaa atoro too Yehowa so kyerɛe sɛ Ɔyɛ Otumfoɔ a ɔnteɛ. (Genesis 3:1-5) Efi saa bere no, Satan—wiase a ɛho ntew yi sodifo no—ahwɛ sɛ ɔbɛma Onyankopɔn ho atoro a odii no atrɛw. (Yohane 8:44; 12:31; Adiyisɛm 12:9) Nyamesom ahorow ada Onyankopɔn adi sɛ obi a odi ne koko so asɛm, ɔmpɛ nnipa, anaa otirimɔdenfo. Wɔakyerɛ sɛ ogyina wɔn akyi wɔ wɔn akodi a wohwie mogya gu no mu. Mpɛn pii na wɔakyerɛ sɛ Onyankopɔn abɔde a ɛyɛ nwonwa no bae ara kwa, anaasɛ ɛnam adannandi so. Yiw, wɔaka Onyankopɔn din ho asɛmmɔne wɔ ɔkwan a enye koraa so. Ɛsɛ sɛ wɔtew ho; ɛsɛ sɛ wɔde anuonyam a ɛfata no san ma no. Yɛn ani gyina bere a wɔbɛtew ne din ho na wɔasan ne tumidi ho no, na ɛyɛ yɛn anigye sɛ yebenya kyɛfa bi wɔ saa atirimpɔw kɛse no mu.\n14. Dɛn nti na wɔfrɛ Onyankopɔn honhom no kronkron, na dɛn nti na honhom kronkron ho abususɛm a wɔka yɛ aniberesɛm saa?\n14 Yehowa ho biribi foforo wɔ hɔ a ɛkame ayɛ sɛ wɔfrɛ no kronkron bere nyinaa—ne honhom, anaa n’adeyɛ tumi. (Genesis 1:2) Yehowa de ne tumi a biribiara ntumi nni so yi na edi n’atirimpɔw ahorow ho dwuma. Biribiara a Onyankopɔn yɛ no, ɔyɛ no ɔkwan a ɛyɛ kronkron, kurennyenn, na ɛho tew so, enti ɛfata sɛ wɔfrɛ n’adeyɛ tumi no honhom kronkron anaa honhom a ɛho tew. (Luka 11:13; Romafo 1:4) Honhom kronkron ho abususɛm a wɔka, a nea ɛka ho bi ne sɛ obi hyɛ da yɛ ade tia Yehowa atirimpɔw ahorow no, yɛ bɔne a wɔmfa mfiri.—Marko 3:29.\nNea Enti a Yehowa Kronkronyɛ Twe Yɛn Bɛn No\n15. Dɛn nti na osuro pa a yebenya yɛ Yehowa kronkronyɛ ho ade a ɛfata, na dɛn na ɛwɔ saa osuro no mu?\n15 Enti, ɛnyɛ den sɛ wubehu nea enti a Bible de Onyankopɔn kronkronyɛ ne Onyankopɔn suro a ɛsɛ sɛ onipa nya bom ka asɛm no. Sɛ nhwɛso no, Dwom 99:3 kenkan sɛ: “Wobeyi wo din kɛse a ɛho yɛ hu no ayɛ,—ɔne kronkron.” Nanso, saa suro yi nyɛ suro bɔne. Mmom no, ɛyɛ osuro pa a emu dɔ, ɛyɛ obu a ɛkorɔn ankasa. Ɛfata sɛ yɛte nka saa, efisɛ Onyankopɔn kronkronyɛ no boro yɛn so koraa. Ɛho tew, na ɛwɔ anuonyam koraa. Nanso, ɛnsɛ sɛ yɛma ɛpam yɛn. Mmom no, Onyankopɔn kronkronyɛ ho adwempa a yebenya bɛma yɛabɛn no. Dɛn ntia?\nƐsɛ sɛ yɛn ani gye kronnyɛ ho te sɛ ade a ɛyɛ fɛ ara pɛ\n16. (a) Ɔkwan bɛn so na wɔde kronkronyɛ bata anuonyam ho? Ma nhwɛso. (b) Ɔkwan bɛn so na sɛnea wɔaka Yehowa ho asɛm wɔ anisoadehu mu no si ahotew, kurennyennyɛ, ne hann so dua?\n16 Ade biako ne sɛ, Bible de anuonyam bata ahoɔfɛ ho. Wɔ Yesaia 63:15 NW no, wɔka ɔsoro ho asɛm sɛ Onyankopɔn “kronkronyɛ ne ahoɔfɛ trabea.” Yɛn ani gye ade a ɛyɛ fɛ ho. Sɛ nhwɛso no, hwɛ mfonini a ɛwɔ kratafa 33 no. So w’ani nnye saa tebea no ho? Dɛn na ɛma ɛyɛ wo fɛ kɛse? Hwɛ sɛnea nsu no ani yɛ kurennyenn no. Ɛbɛyɛ sɛ mframa no mpo mu tew, efisɛ ewim ayɛ bruu na ɛte sɛ nea hann no retwa yerɛwyerɛw. Afei, sɛ wɔsɛe saa tebea koro no—na nwura hyɛ asuten no ma, na wɔkyerɛkyerɛw nnua ne abotan no ho basaa, na mframa no mu bɔn wusiw—a, yɛn ani rennye ho bio; ɛbɛma yɛatwe yɛn ho afi hɔ. Yɛn ani taa gye nneɛma a ɛyɛ fɛ a ɛho tew, nea ɛyɛ kurennyenn, na ɛyɛ hann ho. Yebetumi de nsɛm koro yi ara akyerɛkyerɛ Yehowa kronkronyɛ mu. Ɛnyɛ nwonwa sɛ yɛn ani gye sɛnea wɔaka Yehowa ho asɛm wɔ anisoadehu mu no ho no! Ɛhyerɛn sɛ kanea, ɛhoa sɛ aboɔden abo, ɛharan sɛ ogya anaa fagude a ne bo yɛ den a wɔayiyi mu na ɛhyerɛn—saa na yɛn Nyankopɔn kronkron no anuonyam te.—Hesekiel 1:25-28; Adiyisɛm 4:2, 3.\n17, 18. (a) Mfiase no, ɔkwan bɛn so na Yesaia anisoadehu no nyaa ne so tumi? (b) Ɔkwan bɛn so na Yehowa maa serafim bi kɔkyekyee Yesaia werɛ, na na serafim no adeyɛ no ho hia dɛn?\n17 Nanso, sɛ yɛde yɛn ho toto Onyankopɔn ho a, so ɛsɛ sɛ kronkron a ɔyɛ no ma yɛte nka sɛ yɛnsɛ hwee? Nokwarem no, mmuae no yɛ yiw. Anyɛ yiye koraa no, yɛba fam sen Yehowa—na yɛba fam korakora. So ɛsɛ sɛ nim a yenim no saa no ma yɛtwe yɛn ho fi ne ho? Susuw nea Yesaia yɛe bere a ɔtee sɛ serafim no reka Yehowa kronkronyɛ ho asɛm no ho hwɛ. “Ɛnna mekae sɛ: Minnue, na mayera: na meyɛ onipa a m’ano ho ntew, na mete ɔman a wɔn ano ho ntew mu, efisɛ ɔhene, asafo [Yehowa, NW], na m’aniwa ahu no yi.” (Yesaia 6:5) Yiw, Yehowa kronkronyɛ a enni ano no maa Yesaia kaee sɛnea ɔyɛ ɔdebɔneyɛfo ne onipa a ɔnyɛ pɛ no. Mfiase no, asɛm no haw ɔbarima nokwafo no. Nanso, Yehowa annyaw no saa tebea no mu.\n18 Serafim bi kyekyee odiyifo no werɛ ntɛm ara. Ɔkwan bɛn so? Honhom a ɔwɔ tumi no tu kɔɔ afɔremuka no ho kɔfaa ogyasramma kɔkaa Yesaia ano. Ebia eyi bɛyɛ sɛ ayayade asen awerɛkyekye. Nanso, kae sɛ na eyi yɛ anisoadehu, na emu nneɛma pii yɛ nsɛnkyerɛnne kwan so adeyɛ. Ná Yesaia, Yudani nokwafo no, nim yiye sɛ wɔbɔ afɔre wɔ asɔrefie hɔ da biara da de pata bɔne. Na serafim no fii ɔdɔ mu kaee odiyifo no sɛ ɛwom sɛ ɔnyɛ pɛ, ‘n’ano ho ntew’ de, nanso na obetumi abenya gyinabea pa wɔ Onyankopɔn anim. * Ná Yehowa wɔ ɔpɛ sɛ obebu onipa bɔne a ɔnyɛ pɛ sɛ onipa kronkron—anyɛ yiye koraa no, akosi baabi.—Yesaia 6:6, 7.\n19. Ɛwom sɛ yɛnyɛ pɛ de, nanso ɔkwan bɛn so na yebetumi ayɛ kronkron akosi baabi?\n19 Ɛte saa ara nnɛ. Afɔre ahorow a wɔbɔɔ no Yerusalem afɔremuka no so no yɛɛ biribi kɛse a na ɛrebɛba ho sunsuma kɛkɛ—afɔre biako a ɛyɛ pɛ a Yesu Kristo bɔɔ no afe 33 Y.B. mu no. (Hebrifo 9:11-14) Sɛ yenu yɛn ho wɔ yɛn bɔne ho nokwarem, teɛ yɛn kwammɔne, na yɛkyerɛ saa afɔrebɔ no mu gyidi a, wɔde yɛn bɔne firi yɛn. (1 Yohane 2:2) Yɛn nso yebetumi anya gyinabea a ɛho tew wɔ Onyankopɔn anim. Enti, ɔsomafo Petro kae yɛn sɛ: “Wɔakyerɛw sɛ: Monyɛ kronkron, efisɛ me, meyɛ kronkron.” (1 Petro 1:16) Hyɛ no nsow sɛ Yehowa anka sɛ ɛsɛ sɛ yɛyɛ kronkron sɛ ɔno. Ɔnhwehwɛ biribi a yentumi nyɛ mfi yɛn hɔ da. (Dwom 103:13, 14) Mmom no, Yehowa ka kyerɛ yɛn sɛ yɛnyɛ kronkron efisɛ ɔno yɛ kronkron. “Sɛ mma adɔfo” no, yɛpɛ sɛ yesuasua no kodu baabi a nnipa a yɛnyɛ pɛ betumi asuasua no akodu. (Efesofo 5:1) Enti kronkron a obi bɛyɛ yɛ ade a ɔkɔ so nya. Bere a yenyin wɔ honhom fam no, ‘yɛyɛ yɛn kronkronyɛ’ ho adwuma da biara da.—2 Korintofo 7:1.\n20. (a) Dɛn nti na ɛho hia sɛ yɛbɛte ase sɛ yɛn ho betumi atew wɔ yɛn Nyankopɔn a ɔyɛ kronkron no anim? (b) Bere a Yesaia hui sɛ wɔayi ne bɔne afi hɔ no, ɛkaa no dɛn?\n20 Yehowa dɔ adetrenee ne ade a ɛyɛ kronkron. Ɔtan bɔne. (Habakuk 1:13) Nanso ɔntan yɛn. Bere tenten a yebu bɔne sɛnea obu no—yekyi bɔne, na yɛdɔ trenee—na yɛbɔ mmɔden sɛ yebedi Kristo Yesu anammɔn a ɛyɛ pɛ akyi no, Yehowa de yɛn bɔne firi yɛn. (Amos 5:15; 1 Petro 2:21) Sɛ yɛte ase sɛ yɛn ho betumi atew yɛn Nyankopɔn kronkron no anim a, nneɛma pii fi mu ba. Kae sɛ, mfiase no, Yehowa kronkronyɛ no kaee Yesaia sɛnea n’ankasa ho ntew no. Ɔteɛɛm sɛ: ‘Minnue!’ Nanso bere a ɔtee ase sɛ wɔayi n’amumɔyɛ afi hɔ no, ne tebea sesae. Bere a Yehowa kae sɛ ɔrepɛ obi asoma no ma wakɔyɛ adwuma bi no, Yesaia gyee so ntɛm ara, ɛwom mpo sɛ na onnim dekode a ɔrekɔyɛ de. Ɔteɛɛm sɛ: “Mini, soma me!”—Yesaia 6:5-8.\n21. Dɛn na yebetumi agyina so anya ahotoso sɛ yebetumi ayɛ kronkron?\n21 Wɔbɔɔ yɛn wɔ Onyankopɔn a ɔyɛ kronkron no suban so a yɛwɔ abrabɔ ho su pa ne tumi a yɛde susuw honhom fam nneɛma ho. (Genesis 1:26) Yɛn nyinaa betumi ayɛ kronkron. Sɛ yɛbɔ mmɔden sɛ yɛbɛkɔ so ayɛ yɛn ho kronkron a, Yehowa ani begye ho sɛ ɔbɛboa yɛn. Ne yɛ mu no, yɛbɛbɛn yɛn Nyankopɔn a ɔyɛ kronkron no kɛse. Afei nso, sɛ yɛresusuw Yehowa su ahorow ho wɔ ti ahorow bi a ɛwɔ yɛn anim ho a, yebehu sɛ nneɛma pii wɔ hɔ a ɛno nti ɛsɛ sɛ yɛbɛn no!\n^ nky. 18 Asɛm, ‘ano a ɛho ntew’ no fata efisɛ wɔ Bible mu no, wɔtaa de ano di dwuma sɛnkyerɛnne kwan so de gyina hɔ ma ɔkasa. Wɔ nnipa a yɛnyɛ pɛ nyinaa fam no, yebetumi ahwehwɛ mu ahu sɛ bɔne a yɛyɛ no mu pii fi sɛnea yɛkasa.—Mmebusɛm 10:19; Yakobo 3:2, 6.\nLeviticus 19:1-18 Sɛ yɛn abrabɔ bɛyɛ kronkron a, dɛn ne nnyinasosɛm bi a ɛsɛ sɛ yɛde di dwuma?\nDeuteronomium 23:9-14 Ɔkwan bɛn so na yɛn honam fam ahotew fa kronkronyɛ ho? Ɔkwan bɛn so na ɛsɛ sɛ eyi ka yɛn ntadehyɛ ne yɛn ahosiesie ne yɛn fie?\nRomafo 6:12-23; 12:1-3 Bere a yɛbɔ mmɔden sɛ yɛbɛyɛ kronkron no, ɔkwan bɛn so na ɛsɛ sɛ yebu bɔne ne wiase yi nkɛntɛnso ahorow no?\nHebrifo 12:12-17 Ɔkwan bɛn so na yebetumi ama yɛn ho atew, anaasɛ yɛayɛ kronkron?


Ɔwae—Wosiw Ɔkwan a Ɛkɔ Onyankopɔn Nkyɛn No\nKENKAN WƆ Croatian Czech Danish Dutch English French German Hungarian Italian Japanese Norwegian Polish Russian Slovak Slovenian Spanish Twi Ukrainian\n1, 2. (a) Dɛn nti na Kristoman abakɔsɛm mu mfe 400 a edi kan no ho hia? (b) Nea yebetumi apaw ho nokwasɛm bɛn na Yesu kae?\nDƐN nti na Kristoman mfe 400 a edi kan no abakɔsɛm ho hia kɛse saa? Nea ɛma akokoaa nkwa mfe kakraa a edi kan ho hia no ara na ɛma ɛho hia—efisɛ ɛne bere a obi to nhyɛase ma nipasu a obenya daakye. Dɛn na Kristoman mfehaha a edi kan no da no adi?\n2 Ansa na yebebua saa asɛm no, momma yɛnkae nokwasɛm bi a Yesu Kristo kae: “Monhyɛn ɔpon teateaa no mu; na ɔpon a ɛso ne ɔkwan a ɛtrɛw no ne nea ɛkɔ ɔsɛe mu no, na wɔn a wɔhyɛn mu no yɛ pii. Na ɔpon teateaa ne ɔkwan hihiaa no ne nea ɛkɔ nkwa mu, na wɔn a wohu no sua.” Ahopɛ kwan no trɛw; nnyinasosɛm pa de no yɛ hihiaa.—Mateo 7:13, 14.\n3. Bere a Kristosom fii ase no, na akwan abien bɛn na ɛwɔ hɔ?\n3 Bere a Kristosom fii ase no, na akwan abien na ɛwɔ hɔ ma wɔn a wogyee saa ɔsom a nkurɔfo mpɛ no toom no—sɛ́ wobedi Kristo nkyerɛkyerɛ ne nnyinasosɛm ahorow a wɔnsakra no ne Kyerɛwnsɛm no so anaasɛ wɔne wiase a ɛwɔ hɔ saa bere no bɛyɛ biako na wɔafa ɔkwan a ɛtrɛw a ɛso fa yɛ mmerɛw no so. Sɛnea yebehu no, mfe 400 a edi kan no abakɔsɛm kyerɛ ɔkwan a awiei koraa no wɔn mu dodow no ara pawee no.\nNyansapɛ Nnaadaa No\n4. Sɛnea abakɔsɛm kyerɛwfo Durant kyerɛ no, ɔkwan bɛn so na abosonsom Roma nyaa tete asɔre no so nkɛntɛnso?\n4 Abakɔsɛm kyerɛwfo Will Durant kyerɛkyerɛ mu sɛ: “Asɔre no faa nyamesom amanne ne guasodeyɛ ahorow bi a abu so wɔ [abosonsom] Roma a ɛwɔ hɔ ansa na Kristosom reba—abosonsomfo asɔfo nkatakɔnmu ne ntade afoforo, ahodwira mu aduhuam ne nhyira nsu, kyɛnere a wɔsɔ ne afɔrepon no anim akanea a ennum da, ahotefo som, sɛnea wosi asɔredan kɛse, Roma mmara a wɔde asɔre mmara gyina so, abodin Pontifex Maximus a wɔde maa Pope Kunini no, ne Latin kasa wɔ afeha a ɛto so anan no mu . . . Ɛnkyɛ, asɔfo mpanyin na na wɔbɛhwɛ ma nneɛma akɔ so yiye, na wɔadi tumi wɔ nkurow no mu na ɛnyɛ Roma aban mpanyimfo; asɔfopɔn no na na wɔbɛboa amansin amrado anaasɛ wobesi wɔn ananmu; na asɔfo mpanyin bagua asi amansin bagua no ananmu. Roma Asɔre no suasuaa Roma man no.”—The Story of Civilization: Part III—Caesar and Christ.\n5. Ɔkwan bɛn so na biako a wɔne abosonsom Roma ahemman no yɛe no ne nea tete Kristofo kyerɛwee no bɔ abira?\n5 Biako a wɔne Roma ahemman no yɛe yi ne Kristo ne asomafo no nkyerɛkyerɛ bɔ abira koraa. (Hwɛ adaka a ɛwɔ kratafa 262 no mu.) Ɔsomafo Petro de afotu mae sɛ: “Adɔfo, . . . mekanyan mo adwene gyenennyenen, sɛ monkae asɛm a adiyifo kronkron no aka ato hɔ ne yɛn a yɛyɛ mo asomafo ahyɛde a ɛyɛ Awurade ne agyenkwa de no. Enti, adɔfo, sɛ munim dedaw nti, monhwɛ mo ho so yiye, na wɔamfa amumɔyɛfo nnaadaasɛm no amfa mo ankɔ bi, na moamfi mo ankasa tim a moatim no mu anhwe ase.” Paulo de afotu mae pefee sɛ: “Mo ne wɔn a wonnye nni nntwe kɔndua koro; na twaka bɛn na trenee ne amumɔyɛ wɔ? Anaasɛ ayɔnkofa bɛn na hann ne sum wɔ? . . . Enti mumfi wɔn mu, na montew mo ho, sɛnea [Yehowa, NW] se ne no, na monnka nea ɛyɛ fi; na me nso magye mo.”—2 Petro 3:1, 2, 17; 2 Korintofo 6:14-17; Adiyisɛm 18:2-5.\n6, 7. (a) Ɔkwan bɛn so na Helafo nyansapɛ nyaa tete asɔre no “agyanom” so nkɛntɛnso? (b) Nkyerɛkyerɛ bɛn na Helafo nkɛntɛnso daa adi titiriw wom? (d) Nyansapɛ ho kɔkɔbɔ bɛn na Paulo de mae?\n6 Afotu a emu da hɔ yi nyinaa akyi no, afeha a ɛto so abien no mu Kristofo awaefo faa Roma abosonsom mu nneɛma ahorow. Wɔtwee wɔn ho fii wɔn Bible mfiase kronn no ho, na wɔfaa Roma abosonsom mu nneɛma ne abodin ahorow, na Helafo nyansapɛ gyee wɔn adwene. Ɔbenfo Wolfson a ɔwɔ Harvard Sukuupɔn mu no kyerɛkyerɛ mu wɔ The Crucible of Christianity mu sɛ “amanaman mufo a wɔasua nyansapɛ” pii baa Kristosom mu wɔ afeha a ɛto so abien no mu. Ná eyinom ani gye Helafo nyansa ho, na wosusuw sɛ wohu nsɛdi ahorow wɔ Helafo nyansapɛ ne Kyerɛwnsɛm no nkyerɛkyerɛ mu. Wolfson toa so sɛ: “Ɛtɔ mmere bi a wɔtaa ka sɛ nyansapɛ yɛ akyɛde soronko a Onyankopɔn nam nnipa nsusuwii so de maa Helafo te sɛ nea ɔnam adiyisɛm a ɛyɛ tẽẽ so de Kyerɛwnsɛm no maa Yudafo no.” Ɔtoa so sɛ: “Asɔre no Agyanom . . . fii ase nkakrankakra sɛ wɔbɛkyerɛ sɛnea nyansapɛfo nkyerɛkyerɛ a wɔde wɔn nsɛmfua a asete yɛ den akyerɛw wɔ Academy, Lyceum ne Porch [mmeae a wosusuw nyansapɛ ho] ahintaw wɔ nsɛm a emu da hɔ a Kyerɛwnsɛm no ka no mu.”\n7 Su a ɛte saa buee kwan maa Helafo nyansapɛ ne nsɛmfua bɛhyɛnee Kristoman nkyerɛkyerɛ mu, titiriw Baasakoro nkyerɛkyerɛ ne ɔkra a enwu da gyidi no. Sɛnea Wolfson ka no: “[Asɔre] no Agyanom fii ase hwehwɛɛ nyansapɛ nsɛmfua pii a wɔaboaboa ano no mu sɛ wobenya nsɛmfua abien a eye a wɔde biako bɛkyerɛ sɛ ɛyɛ nokwasɛm sɛ ɛsono Baasakoro no muni biara, na wɔde foforo no akyerɛ sɛ wɔn nyinaa yɛ biako.” Nanso, na ɛsɛ sɛ wogye tom sɛ “Onyankopɔn a ɔyɛ baasakoro ho adwene no yɛ ahintasɛm a wontumi mfa onipa adwene nte ase.” Nea ɛne eyi bɔ abira no, na Paulo ahu asiane a ɛwɔ “asɛmpa no” a wɔfra mu na ‘wɔdan ani’ no mu pefee bere a ɔkyerɛw Galatia ne Kolose Kristofo no: “Monhwɛ yiye na obi amfa nyansapɛ [Hela, phi·lo·so·phiʹas] ne nnaadaa hunu a ɛnam nnipa atetesɛm ne wiase mfitiasesɛm so na ɛnnam Kristo so ammɛfa mo nnommum.”—Galatifo 1:7-9; Kolosefo 2:8; 1 Korintofo 1:22, 23.\nWɔma Owusɔre Yɛ Kwa\n8. Ade a onipa ntumi nte ase bɛn na wɔakɔ so asusuw ho, na ɔkwan bɛn so na ɔsom dodow no ara abɔ mmɔden sɛ wɔbɛkyerɛkyerɛ mu?\n8 Sɛnea yɛahu wɔ nhoma yi mu nyinaa no, onipa akɔ so adwen ne nkwa tiatiaa a owu ma ɛba awiei a wɔnte ase no ho. Sɛnea Germanni nhoma kyerɛwfo Gerhard Herm kae wɔ ne nhoma The Celts—The People Who Came Out of the Darkness mu no: “Nneɛma a nyamesom yɛ no bi ne sɛ ɛma nnipa gye nokwasɛm a ɛne sɛ da bi wobewu no tom, sɛ ebia ɛnam owu akyi asetra pa bi, wu a wowu ma wɔsan wo wɔn, anaa n’abien nyinaa so na ɛyɛ saa no.” Ɔsom dodow no ara gyina gyidi a ɛne sɛ onipa kra nwu da, na ɛkɔ wiase bi mu anaasɛ ɛkɔhyɛ abɔde foforo bi mu wɔ owu akyi no so.\n9. Dɛn na Spaniani nhomanimfo Miguel de Unamuno kae wɔ Yesu gyidi wɔ owusɔre ho no ho?\n9 Kristoman asɔre dodow no ara nso di saa gyidi no akyi. Miguel de Unamuno, afeha a ɛto so 20 mu Spaniani nhomanimfo titiriw bi kyerɛw Yesu ho asɛm sɛ: “Ogyee ɔhonam a enyan [te sɛ Lasaro de no (hwɛ nkratafa 249-52)] mmom dii sɛnea Yudafo nim no, na ɛnyɛ ɔkra a enwu da sɛnea [Hela] Plato akyidifo nim no. . . . Wobetumi ahu eyi ho adanse ahorow wɔ nkyerɛkyerɛmu nhoma biara a ɛka nokware mu.” Owiee asɛm no sɛ: “Ɔkra a enwu da no . . . yɛ abosonsom nyansapɛ nkyerɛkyerɛ.” (La Agonía Del Cristianismo [Kristosom Mu Yawdi]) Saa “abosonsom nyansapɛ nkyerɛkyerɛ” yi hyɛn Kristoman nkyerɛkyerɛ mu, ɛwom mpo sɛ ɛda adi pefee sɛ na Kristo nkura adwene a ɛte saa de.—Mateo 10:28; Yohane 5:28, 29; 11:23, 24.\n10. Nneɛma a efii ɔkra a enwu da mu gyidi mu bae no bi ne dɛn?\n10 Anifere kwan so Helafo nyansapɛ nkɛntɛnso ka ho titiriw na ɔwae a ɛbae wɔ asomafo no wu akyi no bae. Helafo ɔkra a enwu da nkyerɛkyerɛ no kyerɛe sɛ ɛho hia sɛ ɔkra no kɔ mmeae horow—ɔsoro, hellgya mu, ahodwiragya mu, paradise, Limbo. * Esiane sɛ wɔde saa nkyerɛkyerɛ no dii dwuma anifere kwan so nti, ɛbɛyɛɛ mmerɛw maa asɔfo kuw bi sɛ wɔbɛma wɔn nguankuw no akɔ so abrɛ wɔn ho ase, na wɔasuro Owu akyi asetra na wɔanya akyɛde horow afi wɔn hɔ. Eyi ma yebisa asɛm foforo sɛ: Ɛyɛɛ dɛn na Kristoman asɔfokuw a wɔatew wɔn ho no bae?—Yohane 8:44; 1 Timoteo 4:1, 2.\nSɛnea Wɔhyehyɛɛ Asɔfo Kuw No\n11, 12. (a) Ɔwae ho sɛnkyerɛnne foforo bɛn na ɛbae? (b) Dɛn na asomafo no ne mpanyimfo a wɔwɔ Yerusalem no yɛe?\n11 Ɔwae no ho adanse foforo ne sɛ wogyaee Kristofo nyinaa som adwuma a na Yesu ne n’asomafo akyerɛkyerɛ no yɛ hyehyɛɛ asɔfokuw ne mpanyimfo akuw a efii ase wɔ Kristoman mu no. (Mateo 5:14-16; Romafo 10:13-15; 1 Petro 3:15) Wɔ afeha a edi kan no mu wɔ Yesu wu akyi no, n’asomafo ne Kristofo mpanyimfo afoforo a wɔfata wɔ honhom mu a na wɔwɔ Yerusalem no de afotu ne akwankyerɛ maa Kristofo asafo no. Wɔn mu biara anni afoforo no so tumi.—Galatifo 2:9.\n12 Wɔ afe 49 Y.B. mu no, ɛho behiae sɛ wohyiam wɔ Yerusalem bua nsɛmmisa a ɛfa Kristofo nyinaa ho. Bible kyerɛwtohɔ no ka kyerɛ yɛn sɛ bere a wɔn nyinaa boom susuw ho wiei akyi no, “ɛyɛɛ asomafo ne mpanyimfo [pre·sbyʹte·roi] ne asafo mu no sɛ eye sɛ wɔpaw wɔn mu nnipa bi soma wɔn ka Paulo ne Barnaba ho kɔ Antiokia, . . . na wɔkyerɛw nhoma hyɛɛ wɔn nsa sɛ: Asomafo ne anuanom mpanyimfo no kyia anuanom a wofi amanaman mu a wɔwɔ Antiokia ne Siria ne Kilikia no.” Ɛda adi sɛ asomafo no ne mpanyimfo no som sɛ sodikuw a wɔbɛhwɛ ma Kristofo asafo ahorow no atrɛw akɔ mmeae pii.—Asomafo no Nnwuma 15:22, 23.\n13. (a) Nhyehyɛe bɛn na na ɛwɔ hɔ a wɔfaa so hwɛɛ tete Kristofo asafo no mu biara so tẽẽ? (b) Dɛn so na na wogyina paw asafo mu mpanyimfo?\n13 Afei esiane sɛ na sodikuw a ɛwɔ Yerusalem no ne tete Kristofo nhyehyɛe a wɔnam so hwɛɛ Kristofo nyinaa so nti, na akwankyerɛ bɛn na wɔwɔ wɔ asafo biara mu? Paulo krataa a ɔde kɔmaa Timoteo no da no adi pefee sɛ na asafo ahorow no wɔ ahwɛfo (Hela, e·piʹsko·pos, emu na Engiresi asɛmfua “episcopal” fi) a wɔyɛ mpanyimfo a wɔyɛ honhom mufo (pre·sbyʹte·roi), mmarima a wɔn abrabɔ ne wɔn honhom tebea ma wɔfata sɛ wɔkyerɛkyerɛ wɔn mfɛfo Kristofo. (1 Timoteo 3:1-7; 5:17) Wɔ afeha a edi kan no mu no, na mmarima yi nyɛ asɔfokuw a wɔatew wɔn ho. Wɔanhyɛ ntade soronko bi. Na wɔn honhom mu onyin na ɛma wɔda nsow. Nokwarem no, na asafo biara wɔ mpanyimfo (ahwɛfo) kuw, na ɛnyɛ onipa biako a odi tumi sɛ ɔhene.—Asomafo no Nnwuma 20:17; Filipifo 1:1.\n14. (a) Ɛyɛɛ dɛn na awiei koraa no Kristoman asɔfo mpanyin besii Kristofo ahwɛfo ananmu? (b) Hena na ɔbɔɔ mmɔden sɛ ɔbɛyɛ asɔfo mpanyin no mu otitiriw?\n14 Bere bi twaam ansa na asɛmfua e·piʹsko·pos * (ɔhwɛfo, sohwɛfo) redan “bishop” a ɛkyerɛ ɔsɔfo a ɔwɔ ne mansin mu asɔfo afoforo so tumi. Spaniani Jesuitni Bernardino Llorca kyerɛkyerɛ mu sɛ: “Mfiase no na nsonsonoe kɛse nni bishops (asɔfo mpanyin) ne presbyters (asafo mpanyin) ntam, na na wɔde adwene si nea nsɛmfua no kyerɛ nkutoo so: bishop kyerɛ ɔhwɛfo; presbyter kyerɛ ɔpanyin. . . . Nanso nsonsonoe no daa adi pefee nkakrankakra, na wɔde edin bishop no frɛɛ asɔre no so ahwɛfo atitiriw a wɔwɔ asɔfodi tumi paa a wotumi de nsa gu obi so hyɛ no sɔfo no.” (Historia de la Iglesia Católica [Katolek Asɔre no Abakɔsɛm]) Nokwarem no, asɔfo mpanyin no fii ase yɛɛ adwuma sɛ ahemfo, titiriw fi afeha a ɛto so anan no mfiase. Wɔhyehyɛɛ mpanyimfo akuw anaa asɔfokuw a wodi tumi, na bere bi akyi no, nnipa pii gyee Rome ɔsɔfo panyin a na ɔkyerɛ sɛ ɔne Petro nsiananmu no toom sɛ ɔsɔfo kunini ne pope.\n15. Nsonsonoe bɛn na ɛda tete Kristofo akannifo ne Kristoman akannifo ntam?\n15 Ɛnnɛ ɔsɔfo panyin dibea wɔ Kristoman asɔre ahorow no mu no kura nidi ne tumi, na wɔtaa ma wɔn akatua akɛse na wɔde wɔn ka ɔman biara mu sodifo atitiriw ho. Nanso nsonsonoe kɛse da wɔn ahomaso ne wɔn dibea a ɛkorɔn no ne ahyehyɛde a ɛkwati akɛsesɛm a ɛhyɛ Kristo ne tete Kristofo asafo no mu mpanyimfo anaasɛ ahwɛfo ase no ntam. Na dɛn na yɛbɛka wɔ nsonsonoe kɛse a ɛda Petro ne wɔn a wose wɔyɛ nsiananmu a wɔadi tumi wɔ Vatican adefo asetra mu ntam no ho?—Luka 9:58; 1 Petro 5:1-3.\nPope Tumi ne Anuonyam\n16, 17. (a) Yɛyɛ dɛn hu sɛ na tete Roma asafo no nhyɛ ɔsɔfo panyin anaasɛ pope bi ase? (b) Ɛyɛɛ dɛn na wofii ase de abodin “pope” dii dwuma?\n16 Tete asafo ahorow a egyee akwankyerɛ fii asomafo ne mpanyimfo a na wɔwɔ Yerusalem hɔ mu biako ne nea na ɛwɔ Roma no, faako a ɛbɛyɛ sɛ Kristosom mu nokware no duu hɔ bere bi wɔ Pentekoste afe 33 Y.B. akyi no. (Asomafo no Nnwuma 2:10) Te sɛ saa bere no mu Kristofo asafo foforo biara no, na ɛwɔ mpanyimfo a wɔsom sɛ ahwɛfo kuw a wɔn mu biara nni afoforo a wɔaka no so tumi. Ɛda adi sɛ Roma asafo no mu ahwɛfo a wodi kan pɛɛ no bere sofo ammu wɔn mu biara sɛ ɔsɔfo panyin anaasɛ pope, efisɛ na womfii nhyehyɛe a ɛma ɔsɔfo panyin biako pɛ di tumi wɔ Rome no ase. Ɛyɛ den sɛ yebehu bere pɔtee a onipa anaa ɔsɔfo panyin biako fii ase dii tumi no. Adanse kyerɛ sɛ efii ase wɔ afeha a ɛto so abien no mu.—Romafo 16:3-16; Filipifo 1:1.\n17 Wɔamfa abodin “pope” (a efi Hela asɛmfua paʹpas a ɛkyerɛ agya mu) anni dwuma wɔ mfeha abien a edi kan no mu. Michael Walsh a anka ɔyɛ Jesuitni no kyerɛkyerɛ mu sɛ: “Ɛte sɛ nea afeha a ɛto so abiɛsa no mu ne bere a edi kan a wɔfrɛɛ Rome Ɔsɔfo Panyin bi sɛ ‘Pope,’ na wɔde abodin no maa Pope Callistus . . . Eduu afeha a ɛto so anum awiei no na ‘Pope’ taa kyerɛ Rome Ɔsɔfo Panyin no nkutoo. Nanso, afeha a ɛto so dubiako no mu ansa na Pope bi tumi kae sɛ wɔde abodin no frɛ ɔno nkutoo.”—An Illustrated History of the Popes.\n18. (a) Roma asɔfo mpanyin a wodi kan no mu hena na ɔde ne tumi hyɛɛ afoforo so? (b) Dɛn so na wogyina kyerɛ sɛ pope no wɔ tumi sen obiara? (d) Dɛn ne Mateo 16:18, 19 ho nokware ntease?\n18 Rome asɔfo mpanyin a wodi kan no mu biako a odii afoforo so tumi ne Pope Leo I (pope, 440-461 Y.B.). Michael Walsh kɔ so kyerɛkyerɛ mu sɛ: “Leo faa Pontifex Maximus a nnɛyi popenom da so ara de di dwuma a bere bi na ɛyɛ abosonsomfo abodin a wɔde frɛɛ Romafo Ahempɔn besii afeha a ɛto so anan awiei no.” Leo I de nea ɔyɛe no gyinaa nkyerɛkyerɛmu a Katolekfo de ma wɔ Yesu nsɛm a ɛwɔ Mateo 16:18, 19 ho no so. (Hwɛ adaka a ɛwɔ kratafa 268 no mu.) ‘Ɔkae sɛ esiane sɛ na Ɔhotefo Petro ne Asomafo no mu dikanfo nti, ɛsɛ sɛ wobu Ɔhotefo Petro asɔre no sɛ asɔre ahorow no mu titiriw.” (Man’s Religions) Leo I de nea ɔyɛe yi kyerɛe pefee sɛ bere a na ɔhempɔn no di wiase tumi wɔ Constantinople wɔ Apuei fam no, na ɔno nso di honhom fam tumi wɔ Rome wɔ Atɔe fam. Tumi yi san daa adi pefee bere a Pope Leo III yɛɛ Charlemagne ɔhempɔn wɔ Roma Ahemman Kronkron no so wɔ 800 Y.B. mu no.\n19, 20. (a) Wobu pope no dɛn wɔ nnɛ bere yi mu? (b) Pope abodin a wogye tom no bi ne dɛn? (d) Abirabɔ bɛn na wotumi hu wɔ popenom abrabɔ ne Petro de ntam?\n19 Efi 1929 no, wiase nniso horow abu Rome pope no sɛ ɔman foforo, Vatican City, sodifo. Enti, Roma Katolek Asɔre no nkutoo ne nyamesom ahyehyɛde a etumi soma ahemmɔfo, pope ananmusifo, kɔ wiase aban ahorow no nkyɛn. (Yohane 18:36) Wɔde abodin pii hyɛ Pope no anuonyam, ebi ne Yesu Kristo Nanmusifo, Asomafo no Panyin Ɔdedifo, Amansan Asɔre no Sɔfo Kunini, Atɔe Fam Agya Panyin, Italy Sɔfopɔn, Vatican Kurow So Hene. Wɔsoa no apɔmpɔmpɛ so a guasodeyɛ ahorow ka ho. Wɔde nidi a wɔde ma ɔmampanyin ma no. Nea ɛne eyi bɔ abira no, hwɛ sɛnea Petro a wose ɔne Rome pope ne Ɔsɔfo Panyin a odi kan no yɛe bere a Roma asraafo ha so panyin Kornelio hwee ne nan ase sɛ ɔresom no no: “Petro maa no so kae sɛ: Sɔre, na me nso meyɛ onipa.”—Asomafo no Nnwuma 10:25, 26; Mateo 23:8-12.\n20 Afei asɛmmisa no ne sɛ, Ɛyɛɛ dɛn na mfeha a edi kan no mu asɔre a awae no nyaa tumi ne anuonyam pii saa? Ɛyɛɛ dɛn na akɛsesɛm a Kristo ne tete Kristofo no anni ne wɔn ahobrɛase no dan bɛyɛɛ Kristoman ahantan ne apɔmpɔmpɛ?\n21, 22. Nsakrae kɛse bɛn na wose ɛbaa Konstantino asetra mu, na ɔde dii dwuma dɛn?\n21 Afe 313 Y.B. ne bere a nsakrae baa Roma Ahemman no mu ɔsom foforo yi mu, afe a wose Ɔhempɔn Konstantino sakra bɛyɛɛ “Kristoni.” Ɛyɛɛ dɛn na onyaa adwensakra yi? Wɔ 306 Y.B. mu no, Konstantino bedii n’agya ade, na awiei koraa no, ɔne Licinius dii Roma Ahemman no so. Kristosom a na ne maame pɛ ne ɔsoro ahobammɔ mu gyidi a na ɔno ankasa wɔ no nyaa no so nkɛntɛnso. Ansa na ɔrekɔ ɔsa wɔ baabi a ɛbɛn Rome wɔ Milvian Bridge wɔ 312 Y.B. mu no, ɔkyerɛe sɛ wɔka kyerɛɛ no wɔ ɔdae mu sɛ ɔnyɛ “Kristosom” nkyerɛwde a edi kan—Hela nkyerɛwde khi ne rho a ɛyɛ Kristo din wɔ Hela kasa mu nkyerɛwde abien a edi kan—wɔ n’asraafo no akyɛm so. * Konstantino asraafo de ‘akraye ade kronkron’ yi dii ne tamfo Maxentius so nkonim.\n22 Konstantino nkonimdi wɔ ɔsa no mu akyi pɛɛ no, ɔkae sɛ wabɛyɛ gyidini, ɛwom sɛ wammɔ asu kosii bere a na aka bere tiaa bi ma wawu wɔ ne sakra no akyi bɛyɛ mfe 24. Ɔhwehwɛɛ mmoa fii wɔn a wɔkyerɛe sɛ wɔyɛ Kristofo wɔ n’ahemman mu no nkyɛn denam “[Hela nkyerɛwde] Chi-Rho [ ] a ɔde yɛɛ ne sɛnkyerɛnne no so . . . Nanso, na wɔde Chi-Rho adi dwuma wɔ abosonsom ne Kristosom nyinaa mu dedaw sɛ ade a ɛma nkyerɛwde ka bom.”—The Crucible of Christianity a Arnold Toynbee ne ne samufo.\n23. (a) Sɛnea nsɛm mu nkyerɛkyerɛmufo bi kyerɛ no, bere bɛn na Kristoman fii ase? (b) Dɛn nti na yebetumi aka sɛ ɛnyɛ Kristo na ɔde Kristoman bae?\n23 Nea efii mu bae ne sɛ wɔtoo Kristoman nhyɛase. Britaniani radio so nsɛm ho amanneɛbɔfo Malcolm Muggeridge kyerɛwee wɔ ne nhoma The End of Christendom mu sɛ: “Ɔhempɔn Konstantino na ofii Kristoman ase.” Nanso, ɔde nhumu nso kae sɛ: “Wubetumi aka mpo sɛ Kristo ankasa guu Kristoman ansa na ɛrefi ase, bere a ɔkae sɛ n’ahenni mfi wi yi ase no—nsɛm a emu dɔ na ɛho hia paa a ɔkae nyinaa no mu biako.” Na ɛne asɛm a Kristoman mu ɔsom ahorow ne amammui sodifo bu wɔn ani gu so sen biara.—Yohane 18:36.\n24. Bere a Konstantino nyaa “adwensakra” no, nsakrae bɛn na ɛbaa asɔre no mu?\n24 Mmoa a Konstantino de maa Kristoman nti, wɔn som no bɛyɛɛ Roma Ɔman som. Elaine Pagels, nyamesom ho nimdefo kyerɛkyerɛ mu sɛ: “Afei, wɔkae sɛ Kristofo asɔfo mpanyin a anka bere bi wɔkyere wɔn, yɛ wɔn ayayade, na wokunkum wɔn no nntua tow bio, wɔmaa wɔn akyɛde a efi ahemman no foto mu, wonyaa anuonyam ne tumi mpo wɔ ahemfie; wɔn asɔre ahorow no nyaa ahonyade, tumi ne dibea foforo.” Na wɔabɛyɛ ɔhempɔn no nnamfo, Roma ahemman no nnamfo.—Yakobo 4:4.\nKonstantino, Ɔsom mu Atuatew, ne Ɔsom a Wogye Tom\n25. (a) Ebeduu Konstantino bere so no, na nyamekyerɛ mu akyinnyegye bɛn na ɛrekɔ so? (b) Ansa na afeha a ɛto so anan reba no, na ntease bɛn na wokura wɔ Kristo ne n’Agya ntam abusuabɔ ho?\n25 Dɛn nti na na Konstantino “adwensakra” no ho hia saa? Efisɛ sɛ ɔhempɔn no, na ɔwɔ “Kristofo” asɔre a nkyerɛkyerɛ apaapae mu no so nkɛntɛnso kɛse, na na ɔpɛ sɛ biakoyɛ tra n’ahemman mu. Saa bere no na asɔfo mpanyin a wɔka Hela ne Latin kasa regye “abusuabɔ a ɛda ‘Asɛm’ anaa ‘Onyankopɔn’ ‘Ba’ a ɔbɛyɛɛ onipa Yesu, ne ‘Onyankopɔn’ ankasa a saa bere yi wɔfrɛ no ‘Agya’—a nnipa dodow no ara werɛ afi ne din Yahwe—no ho akyinnye.” (The Columbia History of the World) Ná ebinom pene adwene a egyina Bible so a ɛne sɛ wɔbɔɔ Kristo, Loʹgos no, ma enti Agya no korɔn sen no no so. (Mateo 24:36; Yohane 14:28; 1 Korintofo 15:25-28) Na wɔn mu biako ne Arius, ɔsɔfo bi a na ɔwɔ Alexandria wɔ Egypt. Nokwarem no, R. P. C. Hanson, nyamekyerɛ ho ɔbenfo, no ka sɛ: “Nyamekyerɛfo biara nni Apuei anaa Atɔe fam Asɔre no mu a wɔtraa ase ansa na [afeha a ɛto so anan no mu] Arius Akyinnyegye no refi ase, a ommu Ɔba no sɛ ɔhyɛ Agya no ase wɔ ɔkwan bi so.”—The Search for the Christian Doctrine of God.\n26. Ebeduu afeha a ɛto so anan no mfiase no, na Baasakoro nkyerɛkyerɛ no ho asɛm te dɛn?\n26 Afoforo buu adwene a ɛne sɛ Kristo ba fam no sɛ ɔsom mu atuatew, na wɔpenee som a wɔbɛsom Yesu sɛ “Onyankopɔn a Ɔbɛyɛɛ Onipa” no so kɛse. Nanso, Ɔbenfo Hanson ka sɛ na saa bere no (afeha a ɛto so anan) “nyɛ [Baasakoro] nkyerɛkyerɛ a wɔagye atom a [Arius] ɔsom mu atuatew sɔre tiaa pefee a wɔbɔɔ ho ban ho abakɔsɛm. Na asɛm a wɔresusuw ho titiriw no nnya mmɛyɛɛ ɔkyerɛkyerɛ a wogye tom no bi.” Ɔtoa so sɛ: “Nã afanu no nyinaa gye di sɛ nea wɔka no gyina Kyerɛwnsɛm so. Wɔn mu biara kae sɛ wɔn a aka no po tete nkyerɛkyerɛ na wonni Kyerɛwnsɛm so.” Nyamekyerɛ ho asɛm yi de mpaapaemu baa nyamesomfo ntam koraa.—Yohane 20:17.\n27. (a) Dɛn na Konstantino yɛ de bɔɔ mmɔden sɛ ɔde bɛma Yesu nipasu ho akyinnyegye to atwa? (b) Nicaea Baguafo a wohyiae no dodow yɛ ahe? (d) So Nicene Gyidikasɛm no tumi maa Baasakoro nkyerɛkyerɛ ho akyinnyegye a na ɛrekɔ so no to twae?\n27 Ná Konstatino pɛ sɛ biakoyɛ tra n’ahemman mu, na ɔmaa n’asɔfo mpanyin yɛɛ nhyiam wɔ Nicaea a ɛwɔ n’ahemman no Apuei fam, faako a wɔka Hela kasa, a sɛ wofi kurow foforo Constantinople mu kɔ hɔ a ɛwɔ Bosporus no akyi wɔ 325 Y.B. mu. Wɔkyerɛ sɛ asɔfo mpanyin bɛyɛ 250 kosi 318, a ɛyɛ wɔn mu kakraa bi pɛ na wɔkɔe, na wɔn a wɔkɔe no mu dodow no ara fi ɔmantam a wɔka Hela kasa no mu. Pope Sylvester I mpo ankɔ. * Bere a wogyee akyinnye denneennen wiei no, baguafo kakraa bi no gyee Nicene Gyidikasɛm a ɛpene Baasakoro adwene no so kɛse no toom. Nanso antumi amma nkyerɛkyerɛ ho akyinnyegye no annyae. Antumi ankyerɛ nea Onyankopɔn honhom kronkron yɛ wɔ Baasakoro nyamekyerɛ mu no mu pefee. Wogyee ho akyinnye mfe pii, wɔyɛɛ baguafo nhyiam pii, ahempɔn de wɔn ho gyee mu na wotwaa ebinom asu ansa na awiei koraa no wɔn adwene rehyia. Ná ɛyɛ nkonimdi ma nyamekyerɛ ne nkogudi ma wɔn a wodi Kyerɛwnsɛm no so.—Romafo 3:3, 4.\n28. (a) Nneɛma a afi Baasakoro nkyerɛkyerɛ no mu aba no bi ne dɛn? (b) Dɛn nti na Maria a wɔsom no sɛ “Onyankopɔn Nã” no nni Bible nnyinaso biara?\n28 Ade biako a afi Baasakoro nkyerɛkyerɛ mu aba wɔ mfehaha pii a atwam no mu ne sɛ Yehowa, nokware Nyankopɔn koro no ayera wɔ Kristoman nyamekyerɛ a ɛfa Onyankopɔn ne Kristo ho no mu. * Ade foforo a afi saa nyamekyerɛ no mu aba ne sɛ, sɛ Yesu ne Onyankopɔn a Ɔbɛyɛɛ Onipa ampa a, ɛnde na ɛda adi sɛ Yesu maame Maria yɛ “Onyankopɔn Nã.” Eyi ama wɔasom Maria wɔ akwan horow pii so wɔ mfe pii a atwam no mu, ɛwom sɛ kyerɛw nsɛm biara nni hɔ koraa a ɛka sɛ Maria ayɛ ade titiriw bi Yesu maame a ɔyɛ no akyi. * (Luka 1:26-38, 46-56) Mfehaha a atwam no mu no, Roman Katolek Asɔre no akyerɛkyerɛ Onyankopɔn-Na nkyerɛkyerɛ no ma ama Katolekfo pii som Maria sen Onyankopɔn.\nKristoman Mu Mpaapaemu\n29. Biribi a na ɛbɛkɔ so bɛn na Paulo de ho kɔkɔbɔ mae?\n29 Ɔwae ho ade foforo ne sɛ ɛde mpaapaemu ba. Na ɔsomafo Paulo ahyɛ nkɔm sɛ: “Minim sɛ me kɔ akyi no, mpataku bɔne bɛhyɛn mo mu a wɔrenkyɛe nguankuw no so. Nso mo ankasa mu nnipa bɛsɔre a wɔbɛka nkontomposɛm de atwe asuafo no adi wɔn akyi.” Na Paulo de afotu a emu da hɔ ama Korintofo no bere a ɔkaa eyi no: “Na, anuanom, menam yɛn Awurade Yesu Kristo din so mitu mo fo sɛ, mo nyinaa nyɛ nokoro, na mpaapaemu amma mo mu, na mmom moabom awie pɛyɛ adwenkoro ne nsusuwii koro mu.” Wɔ Paulo afotu yi nyinaa akyi no, ankyɛ na ɔwae ne mpaapaemu gyee ntini.—Asomafo no Nnwuma 20:29, 30; 1 Korintofo 1:10.\n30. Tebea bɛn na ankyɛ efii ase wɔ tete asɔre no mu?\n30 Wɔ mfe kakraa bi ntam wɔ asomafo no wu akyi no, na mpaapaemu aba Kristofo mu dedaw. Will Durant ka sɛ: “Na Celsus [a ɔsɔre tiaa Kristosom wɔ afeha a ɛto so abien no mu] ankasa de fɛwdi aka sɛ Kristofo mu ‘apaapae ayɛ akuw pii, a ankorankoro biara pɛ sɛ onya n’ankasa kuw.’ Bɛyɛ 187 [Y.B.] mu no, Irenaeus bobɔɔ Kristosom ahorow aduonu din; bɛyɛ 384 [Y.B.] mu no, Epiphanius kan aduɔwɔtwe.”—The Story of Civilization: Part III—Caesar and Christ.\n31. Ɛyɛɛ dɛn na mpaapaemu kɛse baa Katolek Asɔre no mu?\n31 Konstantino kɔɔ n’ahemman no fã a ɛwɔ Apuei fam, Helafo, no afa denam ahenkurow kɛse foforo a ɔma wɔkyekyee wɔ nea nnɛ wɔfrɛ no Turkey no so. Ɔtoo din Constantinople (nnɛyi Istanbul). Nea efii mu bae ne sɛ kasa ne baabi a ɔman no wɔ maa Katolek Asɔre no mu paapaee wɔ mfehaha pii mu—Rome a wɔka Latin kasa a ɛwɔ Atɔe fam ne Constantinople a wɔka Hela kasa a ɛwɔ Apuei fam no dii asi.\n32, 33. (a) Nneɛma foforo bɛn na ɛde mpaapaemu baa Kristoman mu? (b) Dɛn na Bible no ka wɔ dwuma a wɔde ahoni di wɔ ɔsom mu no ho?\n32 Baasakoro nkyerɛkyerɛ a na wɔmfa nsii hɔ nwiei no ho akyinnyegye a ɛde mpaapaemu bae no maa basabasayɛ kɔɔ so wɔ Kristoman mu. Wɔyɛɛ baguafo nhyiam foforo wɔ 451 Y.B. mu wɔ Chalcedon de kyerɛɛ sɛnea Kristo “awosu horow” te mu. Ɛwom sɛ Atɔe famfo penee gyidikasɛm a bagua yi de mae no so de, nanso Apuei fam asɔre ahorow no ampene so, na ɛma wɔtew Coptic Asɔre no wɔ Egypt ne Abyssinia ne “Jacobite” asɔre ahorow no wɔ Syria ne Armenia. Ná adwenkoro a wonni wɔ nyamekyerɛ mu nsɛm a asete yɛ den ho, titiriw nea Baasakoro nkyerɛkyerɛ no kyerɛ, resɛe Katolek Asɔre no biakoyɛ bere nyinaa.\n33 Ade foforo a ɛde mpaapaemu bae ne ahonisom. Wɔ afeha a ɛto so awotwe no mu no, Apuei fam asɔfo mpanyin sɔre tiaa ahonisom yi, na wɔbaa nea wɔfrɛ no ahonisɛe bere mu. Bere bi akyi no, wɔsan de ahoni dii dwuma.—Exodus 20:4-6; Yesaia 44:14-18.\n34. (a) Dɛn na ɛde mpaapaemu kɛse baa Katolek Asɔre no mu? (b) Dɛn na efii mpaapaemu yi mu bae?\n34 Sɔhwɛ kɛse foforo bae bere a Atɔe Fam asɔre no de Latin asɛmfua filioque (“nea efi Ɔba no”) kaa Nicene Gyidikasɛm no ho de kyerɛe sɛ Honhom Kronkron no fi Agya no ne Ɔba no nyinaa hɔ no. Mpaapaemu na afeha a ɛto so asia no mu nsakrae yi de bae bere a “Constantinople [asɔfo mpanyin] bagua bi kasa tiaa pope no wɔ afe 876 mu wɔ n’amansɛmdi ne filioque ɔsom mu atuatew ho asɛm a wanni ho dwuma ho no. Ná adeyɛ yi yɛ po a Apuei famfo no po ka a pope no kae sɛ wiase nyinaa Asɔre no hyɛ n’ase koraa no fã.” (Man’s Religions) Wɔ afe 1054 mu no, pope no nanmusifo pam Constantinople asɔre no agya panyin no fii asɔre no mu, na ɔno nso domee pope no. Awiei koraa no mpaapaemu yi ma wɔtew Apuei fam Ortodɔks Asɔre ahorow no—Greek, Russia, Romania, Poland, Bulgaria ne Serbia asɔre ne asɔre afoforo a wɔn ankasa di wɔn ho so.\n35. Na Waldenfo yɛ nnipa bɛn, na ɔkwan bɛn so na ɛsono wɔn gyidi wɔ Katolek Asɔre no de ho?\n35 Ná kuw foforo bi nso afi ase de basabasayɛ reba asɔre no mu. Wɔ afeha a ɛto so 12 mu no, Peter Waldo a ofi Lyons, France, “faa nhomanimfo binom sɛ wɔnkyerɛ Bible no ase nkɔ France anafo fam langue d’oc [ɔmantam kasa] mu. Ɔde nsiyɛ suaa nkyerɛase no, na ɔkae sɛ ɛsɛ sɛ Kristofo tra ase te sɛ asomafo no—a wɔn mu biara nni n’ankasa agyapade.” (The Age of Faith a Will Durant kyerɛwee) Ɔhyehyɛɛ asɛnkafo kuw bi a wɔfrɛɛ wɔn Waldenfo. Eyinom poo Katolekfo asɔfodi, bɔne fafiri, ahodwiragya, Awurade adidi a wose ɛyɛ Yesu honam ne ne mogya ankasa ne Katolekfo tete nneyɛe ne gyidi afoforo. Wɔtrɛw kɔɔ aman foforo mu. Toulouse Bagua no bɔɔ mmɔden sɛ ebesiw wɔn ano wɔ 1229 mu denam Kyerɛwnsɛm ho nhoma a obi benya a wɔbarae no so. Asɔre nhoma a ɛwɔ Latin kasa a wɔnka bio nkutoo mu na wɔmaa ho kwan. Nanso na nyamesom mu mpaapaemu ne ɔtaa pii bɛba.\nƆtaa a Wɔde Baa Albigensefo So\n36, 37. (a) Na Albigensefo yɛ nnipa bɛn, na dɛn na wogye dii? (b) Ɔkwan bɛn so na wɔbrɛɛ Albigensefo no ase?\n36 Kuw foforo bi nso fii ase wɔ afeha 12 mu wɔ France kesee fam—Albigensefo (wɔsan frɛ wɔn Cathari), a wɔde wɔn too kurow Albi, a na wɔwɔ akyidifo pii wom no. Na wɔwɔ wɔn asɔfokuw a wɔnware a na wɔhwɛ kwan sɛ wɔde nidi bekyia wɔn. Wogye dii sɛ Yesu kasaa sɛnkyerɛnne kwan so wɔ n’adidi a etwa to no ase bere a ɔkaa abodoo no ho asɛm sɛ, “Eyi ne me honam” no. (Mateo 26:26) Wɔpoo Baasakoro, Ɔbaabun Awo, hellgya ne ahodwiragya nkyerɛkyerɛ no. Wɔn nnamyɛ nti, nkurɔfo annye Rome nkyerɛkyerɛ anni. Pope Innocent III hyɛe sɛ wɔmfa ɔtaa mmra Albigensefo no so. Ɔkae sɛ: “Sɛ ɛho hia a, momfa nkrante mmrɛ wɔn ase.”\n37 Wotuu “ɔsom mu atuatewfo” no so sa, na Katolekfo akofofo kunkum mmarima, mmea ne mmofra 20,000 wɔ Béziers, France. Wɔ mogyahwiegu pii akyi no, asomdwoe bae wɔ 1229 mu bere a Albigensefo dii nkogu no. Narbonne Bagua no “kae sɛ ɛnsɛ sɛ obi a ɔnyɛ ɔsɔfo nya Bible no fã bi.” Ɛdaa adi sɛ Bible no a na ɛwɔ kasa a nnipa no ka mu no titiriw na ɛmaa Katolek Asɔre no hyiaa ɔhaw.\n38. Na dɛn ne Atirimɔden Asɛnni no, na ɛyɛɛ adwuma dɛn?\n38 Nea edi hɔ a asɔre no yɛe ne sɛ ɛhyehyɛɛ Atirimɔden Asɛnni, asɛnnibea a wɔde siw ɔsom mu atuatew ano. Ná nnipa a wɔwɔ gyidihunu a wɔwɔ ɔpɛ kɛse sɛ wobekunkum “ɔsom mu atuatewfo” no afa wɔn ho tan dedaw. Afeha a ɛto so 13 mu tebea horow ankasa maa asɔre no nyaa kwan de tumi dii dwuma ɔkwammɔne so. Nanso, “na ɛsɛ sɛ wɔde ɔsom mu atuatewfo a asɔre no abu wɔn fɔ no ma ‘wiase atumfo’—kurow no mu atumfo—ma wɔhyew wɔn kum wɔn.” (The Age of Faith) Sɛ na asɔre no ma wiase atumfoɔ no kunkum nnipa no a, ɛbɛda adi sɛ wonni mogya ho fɔ. Atirimɔden Asɛnni no ma wofii ɔsom mu ɔtaa a ɛma wɔyɛɛ nkurɔfo ayayade, kasa tiaa afoforo wɔ ɔkwan a ɛmfata so a wɔanna wɔn ho adi, dii awu, bɔɔ korɔn, yɛɛ atirimɔdenne kunkum nnipa mpempem pii a wɔannye asɔre no gyidi antom brɛoo ase. Wosiw ɔsom mu ahofadi kwan. So na nnipa a wɔhwehwɛ nokware Nyankopɔn no wɔ anidaso bi? Ti 13 bebua.\n39. Nyamesom ahyehyɛde bɛn na efii ase wɔ afeha a ɛto so ason no mu, na efii ase wɔ ɔkwan bɛn so?\n39 Bere a eyi nyinaa rekɔ so wɔ Kristoman mu no, Apuei fam Arabni bi nkutoo sɔre tiaa ne manfo som mu anibiannaso ne abosonsom. Ofii nyamesom ahyehyɛde bi ase wɔ afeha a ɛto so ason no mu a nnɛ nnipa bɛyɛ ɔpepepem biako yɛ osetie na wɔbrɛ wɔn ho ase hyɛ ase. Ahyehyɛde no ne Islām. Yɛn asɛmti a edi hɔ no bɛka ahyehyɛde no diyifo ne ne farebae ho abakɔsɛm, na akyerɛkyerɛ ne nkyerɛkyerɛ bi ne faako a efi mu.\n^ nky. 10 Nsɛm “ɔkra a enwu da,” “hellgya,” “ahodwiragya” ne “Limbo” no nni mfitiase Hebri ne Hela Bible no baabiara. Nea ɛne eyi bɔ abira no, Hela asɛmfua ma “owusɔre” (a·naʹsta·sis) pue mpɛn 42.\n^ nky. 14 Nea Hela asɛmfua e·piʹsko·pos no kyerɛ ankasa ne ‘nea ɔhwɛ so.’ Ɛbɛyɛɛ episcopus wɔ Latin kasa mu, na wɔdan no “biscop” wɔ Tete Engiresi kasa mu, na akyiri yi wɔyɛɛ no “bishop” wɔ Mfinimfini Mmere mu Engiresi kasa mu.\n^ nky. 21 Atetesɛm bi a agye din ka sɛ Konstantino nyaa mmeamudua a Latin nsɛm “In hoc signo vinces” (Di nkonim wɔ sɛnkyerɛnne yi mu) gu so ho anisoadehu. Abakɔsɛm akyerɛwfo bi ka sɛ ɛda adi kɛse sɛ ɛbɛyɛ sɛ na ɛyɛ Hela kasa “En toutoi nika” (Di nkonim wɔ eyi mu). Nhomanimfo binom nnye atetesɛm yi nni efisɛ mfomso ahorow wom.\n^ nky. 27 The Oxford Dictionary of Popes ka Sylvester I ho asɛm sɛ: “Ɛwom sɛ ɔyɛɛ pope bɛyɛ mfe aduonu abien wɔ Konstantino Ɔkɛseɛ no ahenni (306-37) mu, bere a nsɛm akɛse sisii wɔ asɔre no mu de, nanso ɛte sɛ nea wanyɛ ade titiriw biara wɔ nsɛm akɛse a na ɛresisi no mu. . . . Ɛda adi sɛ na Konstantino wɔ asɔfo mpanyin a ɔka ne kokoam nsɛm kyerɛ wɔn na ɔne wɔn boom yɛɛ asɔre no ho nhyehyɛe horow; nanso na [Sylvester] nyɛ wɔn mu biako.”\n^ nky. 28 Sɛ wopɛ Baasakoro ho akyinnyegye no ho nsɛm pii a, hwɛ So Ɛsɛ sɛ Wugye Baasakoro no Di? nhomawa a ekura nkratafa 32 a Watchtower Bible and Tract Society of New York, Inc., tintim no 1989 no mu.\n^ nky. 28 Wɔbɔ Maria, Yesu maame din na wɔka ne ho asɛm sɛ ne maame wɔ Nsɛmpa anan no kyerɛw nsɛm 24 mu, ne pɛnkoro wɔ Asomafo no Nnwuma mu. Wɔmmɔ ne din wɔ asomafo no mu biara nhoma mu.\n[Kratafa 262 adaka]\nTete Kristofo ne Abosonsom Roma\n“Bere a Kristosom baa Roma Ahemman no mu no, ɛkanyan abosonsomfo a wogye toom no nso ma wɔsakraa wɔn nneyɛe ne wɔn abrabɔ. Abosonsomfo pii a na wɔatete wɔn ma wobu aware sɛ asetra ne sikasɛm nhyehyɛe titiriw, mmarima ne mmarima nna sɛ mmarima ntetee fã a wɔhwɛ kwan, tuutuu a mmarima ne mmea nyinaa si sɛ ɛnyɛ bɔne na mmara ma ho kwan, ne awaregyae, nyinsɛn a wotu gu, nyinsɛn anosiw, ne nkokoaa a wɔmpɛ wɔn a [wokunkum] wɔn no sɛ mfaso wɔ so no gyee Kristofo asɛm a ɛbara nneyɛe yi toom ma wɔn abusuafo ho dwiriw wɔn.”—Adam, Eve and the Serpent a Elaine Pagels kyerɛwee.\n[Kratafa 266 adaka]\nKristosom ne Kristoman Ntam Akameakame\nPorphyry, afeha a ɛto so abiɛsa mu Tiro nyansapɛfo a ɔmpɛ Kristosom bisae sɛ “ebia Yesu akyidifo na wɔde Kristosom soronko no bae na ɛnyɛ Yesu ankasa anaa. Porphyry (ne Julian [afeha a ɛto so anan mu Romafo ɔhempɔn a ɔmpɛ Kristosom]) de Apam Foforo no kyerɛe sɛ Yesu amfrɛ ne ho Onyankopɔn, na wanka n’ankasa ho asɛm na mmom ɔkaa Onyankopɔn biako pɛ, yɛn nyinaa Nyankopɔn no ho asɛm. N’akyidifo na wɔpoo ne nkyerɛkyerɛ na wɔde wɔn ankasa de foforo sii hɔ som Yesu (na ɛnyɛ Onyankopɔn biako pɛ no) dii no ni. . . . [Porphyry] kaa asɛm a ɛhaw Kristofo mmadwemma: so Kristofo gyidi gyina Yesu asɛnka so anaasɛ nsusuwii a n’asuafo de bae wɔ awo ntoatoaso ahorow no mu wɔ ne wu akyi no so?”—The Christians as the Romans Saw Them.\n[Kratafa 268 adaka]\nPetro ne Popenom Ahyehyɛde No\nWɔ Mateo 16:18 no, Yesu ka kyerɛɛ ɔsomafo Petro sɛ: “Na mise wo sɛ, wone Petro [Hela, Peʹtros], na ɔbotan [Hela, peʹtra] yi so na mede m’asɔre besi, na owu tumi rentumi no.” (RS) Eyi nti, Katolek Asɔre no ka sɛ Yesu de n’asɔre no sii Petro a wose ɔne Rome asɔfo mpanyin ne Petro adedifo a wɔtoatoa so no mu nea odi kan no so.\nHena ne ɔbotan a Yesu kaa ho asɛm wɔ Mateo 16:18 no, Petro anaa Yesu? Nsɛm no kyerɛ sɛ nea na wɔresusuw ho ne Yesu a wobehu no sɛ “Kristo no, Onyankopɔn teasefo no Ba,” sɛnea Petro ankasa kae no. (Mateo 16:16) Enti ntease wom sɛ Yesu ankasa na ɔbɛyɛ asɔre no nhyɛase botan dennen no, na ɛnyɛ Petro a akyiri yi ɔpaa Kristo mprɛnsa no.—Mateo 26:33-35, 69-75.\nYɛyɛ dɛn hu sɛ Kristo ne nhyɛase botan no? Yehu eyi denam Petro ankasa adanse so, bere a ɔkyerɛwee eyi no: “Ɔno na moba ne nkyɛn sɛ ɔbo a nkwa wom a nnipa apa no na Onyankopɔn de, wafa no na ne bo yɛ den . . . Efisɛ ɛwɔ kyerɛw no mu sɛ: Hwɛ! mede twea tibo a wɔapaw no na ne bo yɛ den mato Sion, na nea ogye no di no ani renwu.” Paulo nso kae sɛ: “Wɔde mo asi asomafo ne adiyifo nhyɛase a Kristo Yesu ankasa ne twea bo titiriw no so.”—1 Petro 2:4-8; Efesofo 2:20.\nAdanse biara nni Kyerɛwnsɛm anaa abakɔsɛm mu a ɛkyerɛ sɛ Petro dii n’atipɛnfo so tumi. Ɔnka ho asɛm wɔ nhoma ahorow a n’ankasa kyerɛwee no mu, na Nsɛmpa abiɛsa a aka—a Marko de (a ɛda adi sɛ Petro na ɔkaa nsɛm no kyerɛɛ Marko) ka ho—no nka asɛm a Yesu ka kyerɛɛ Petro no mpo.—Luka 22:24-26; Asomafo no Nnwuma 15:6-22; Galatifo 2:11-14.\nAdanse a edi mu biara mpo nni hɔ a ɛkyerɛ sɛ Petro kɔɔ Rome pɛn. (1 Petro 5:13) Bere a Paulo kɔɔ Yerusalem no, “Yakobo ne Kefa [Petro] ne Yohane a wobu wɔn sɛ adum no” boaa no. Enti anyɛ yiye koraa no na Petro yɛ asafo no mu adum abiɛsa no mu biako wɔ saa bere no mu. Ná ɔnyɛ “pope,” na wɔamfrɛ no saa anaasɛ “ɔsɔfo panyin” titiriw wɔ Yerusalem.—Galatifo 2:7-9; Asomafo no Nnwuma 28:16, 30, 31.\n[Kratafa 264 mfonini]\nKristoman Baasakoro Ahintasɛm Ahinasa\n[Kratafa 269 mfonini ahorow]\nVatican (ne frankaa na ɛwɔ ase hɔ no) soma ahemmɔfo kɔ wiase aban ahorow nkyɛn\n[Kratafa 275 mfonini ahorow]\nNicaea Bagua too nhyɛase maa nea akyiri yi ɛbɛyɛɛ Baasakoro nkyerɛkyerɛ no\n[Kratafa 277 mfonini ahorow]\nMaria a oturu abofra a wɔsom no, mfinimfini, ɛkyerɛ abosonsom anyamewa som a akyɛ paa—benkum so, Misrifo Isis ne Horus; nifa so, Rome Mater Matuta\n[Kratafa 278 mfonini ahorow]\nApuei fam Ortodɔks asɔre ahorow—Sveti Nikolaj, Sofia, Bulgaria, ne ase hɔ, St. Vladimir asɔre, New Jersey, U.S.A.\n[Kratafa 281 mfonini]\nWɔboaboaa “Kristofo” mmeamudua ho akofofo ano sɛ wonkunkum “ɔsom mu atuatewfo” te sɛ Waldenfo ne Albigensefo, na ɛnyɛ sɛ wonkogye Yerusalem mfi Islāmfo nsam nko\n[Kratafa 283 mfonini ahorow]\nTomás de Torquemada, Dominic kokorani, odii Spania Atirimɔden Asɛnni a ɛde ayayadeyɛ nnwinnade hyɛɛ nkurɔfo sɛ wɔnka wɔn bɔne nkyerɛ no anim\nShare Share Ɔwae—Wosiw Ɔkwan a Ɛkɔ Onyankopɔn Nkyɛn No\nsh ti 11 kr. 261-283\nDɛn Nti na Ɛsɛ sɛ Wususuw Ɔsom Afoforo Ho?\nNyamesom—Efii Ase Dɛn?\nNsɛdi Ahorow a Ɛwɔ Atetesɛm Mu\nNkonyaayi ne Ahonhonsɛmdi a Wɔnam so Hwehwɛ Nea Wonnim No\nHindusom—Ahofadi a Wɔhwehwɛ\nBuddhasom—Pɛyɛ a Wɔkwati Onyankopɔn Hwehwɛ\nTaosom ne Konfusiosom—Ɔsoro Kwan a Wɔhwehwɛ\nShinto—Sɛnea Japanfo Hwehwɛ Onyankopɔn\nYudasom—Kyerɛwnsɛm ne Atetesɛm a Wɔfa So Hwehwɛ Onyankopɔn\nKristosom—So na Yesu ne Ɔkwan a Ɛkɔ Onyankopɔn Nkyɛn No?\nIslām—Ahobrɛase a Wɔde Kɔ Onyankopɔn Nkyɛn\nƆsesɛw No—Ɔkwan a Wɔfa So Hwehwɛ no Sakra\nGyidi a Wonni Nnɛ—So Ɛsɛ sɛ Wɔkɔ So Hwehwɛ Kwan No?\nSan a Wɔsan Ba Nokware Nyankopɔn no Nkyɛn\nNokware Nyankopɔn no ne Wo Daakye\nNsɛm a Wɔahyehyɛ\nMfonini Ahorow Fibea\nNhoma no Akyi Nsɛm\nText Baabi a wubetumi atwe nneɛma akenkan Mankind's Search for God


Asomafo 3 - Nkwa Asem (NA-TWI) | Biblica\nAsomafo 3 - Nkwa Asem (NA-TWI)\nObubuafo bi ayaresa\n1Da bi Petro ne Yohane kɔɔ asɔredan mu awia nnɔn abiɛsa a ɛyɛ bere a wɔde bɔ mpae. 2 Wɔreyɛ adu asɔredan pon a wɔfrɛ no Pon Fɛfɛ ano no, wohuu obubuafo bi sɛ ɔda hɔ. Na wɔsoa saa obubuafo yi de no bɛto pon yi ano da biara ma ɔsrɛsrɛ sika fi wɔn a wɔrekɔ asɔredan no mu no nkyɛn.\n3 Bere a ohui sɛ Petro ne Yohane rekɔ mu no, ɔsrɛɛ wɔn sɛ wɔmma no biribi. 4 Wɔhwɛɛ n’anim dinn na Petro ka kyerɛɛ no se, “Hwɛ yɛn!”\n5 Ɔhwɛɛ wɔn susuwii sɛ wɔbɛma no biribi.\n6 Nanso Petro ka kyerɛɛ no se, “Sika de, minni bi; na nea mewɔ a mede bɛma wo ne sɛ, Yesu Kritso Nasaretni din mu, sɔre nantew!”\n7 Afei Petro de ne nsa nifa soo no mu maa no so gyinaa hɔ. Prɛko pɛ, ne nan no mu yɛɛ den. 8 Ohuruw gyinaa ne nan so na ofii ase nantewee. Afei ɔne wɔn nyinaa kɔɔ asɔredan no mu a ɔrehuruhuruw, rekamfo Onyankopɔn.\n9 Nnipa no nyinaa huu no sɛ ɔnam reyi Onyankopɔn ayɛ. 10 Wohuu no no, wohui sɛ ɔno ne ɔsrɛsrɛfo a na ɔda asɔredan pon a wɔfrɛ no Pon Fɛfɛ no ano no. Wɔn ho dwiriw wɔn.\nPetro kasa kyerɛ nnipa no\n11 Bere a nnipa no hui sɛ ɔbarima no ne Petro ne Yohane nam no, wɔn ho dwiriw wɔn; enti wotuu mmirika kɔɔ wɔn nkyɛn, wɔ baabi a wɔfrɛ no Salomo Abranna no so hɔ.\n12 Bere a Petro huu nnipadɔm no no, ɔka kyerɛɛ wɔn se, “Israelfo, adɛn na eyi yɛ mo nwonwa? Adɛn nti na mohwɛ yɛn susuw sɛ yɛnam yɛn tumi anaa yɛn som pa so na asa ɔbarima yi yare? 13 Abraham, Isak ne Yakob Nyankopɔn ne yɛn nenanom Nyankopɔn ama ne somfo Yesu ɔsoro anuonyam. Mode no maa atumfo; na bere a Pilato yɛɛ sɛ ɔbegyaa no no mpo, mopoo no wɔ n’anim. 14 Na ɔyɛ Kronkron, ɔteɛ; nanso mopoo no na mosrɛɛ Pilato sɛ ɔmfa odwotwafo mma mo. 15 Enti mukum obi a ogye nnipa kɔ nkwa mu. Nanso Onyankopɔn nyanee no fii awufo mu na yɛyɛ eyi ho adansefo.\n16 “Tumi a ɛwɔ ne din mu no na ɛmaa saa obubuafo yi nyaa ahoɔden. Gyidi a yɛwɔ wɔ ne din mu no na ɛma yetumi yɛɛ saa anwonwade a muhu yi. Gyidi a yɛwɔ wɔ Yesu din mu no na ama ne ho atɔ no a ogyina mo anim mprempren yi.\n17 “Afei me nuanom, minim sɛ nea mo ne mo mpanyimfo yɛɛ Yesu no na onim na munnim. 18 Tete no Onyankopɔn nam n’adiyifo so kae se Agyenkwa no behu amane. Na ɔnam saa kwan yi so ma ɛbaa mu. 19 Monsakra mo adwene na momfa mo ho mma Onyankopɔn na ɔde mo bɔne afiri mo, 20 sɛnea ɛbɛyɛ a Awurade Honhom mu ahoɔden bɛba na wasoma Yesu a ɔyɛ Mesia no a wayi no ama mo dedaw no. 21 Sɛnea Onyankopɔn nam n’adiyifo Kronkron so aka dedaw no, ɛsɛ sɛ ɔtena ɔsoro kosi sɛ nneɛma nyinaa bɛyɛ foforo. 22 Na Mose kae se, ‘Awurade, mo Nyankopɔn bɛsoma odiyifo aba mo nkyɛn sɛnea ɔsomaa me a mifi mo mu no. Ɛsɛ sɛ mutie asɛm biara a ɔbɛka akyerɛ mo. 23 Obiara a wantie nea odiyifo no bɛka no, wɔbɛtew no afi Onyankopɔn nkurɔfo ho na wɔasɛe no.’\n24 “Samuel ne adiyifo a akyiri yi wɔbae no nyinaa nso aka asɛm a asi nnɛ yi ho asɛm pɛn. 25 Onyankopɔn bɔ a ɔnam adiyifo so hyɛɛ no yɛ mo de. Saa ara nso na mowɔ kyɛfa wɔ apam a Onyankopɔn ne mo agyanom pamoe no mu. Sɛnea ɔka kyerɛɛ Abraham se, ‘W’asefo so na menam mehyira wiasefo nyinaa.’ 26 Enti Onyankopɔn dii kan yii ne somfo somaa no baa mo nkyɛn sɛ ɔmmɛdom mo na mo nyinaa nnan mfi mo akwammɔne no so.”\nNA-TWI : Asomafo 3


“Mosom bo.”—MATEO 10:31\nSɛ wɔwo abofra foforo a, dɔnhwerew baako a edi kan no yɛ bere titiriw pa ara ma abofra no. Adɛn ntia? Efisɛ saa bere no, sɛ ɔbaatan no tumi ne ne ba a wawo no foforo no nya abusuabɔ a, ɛbɛma abofra no anyin kama na wayɛ frɔmfrɔm. *\nDɛn na ɛka ɔbaatan ma ofi ɔdɔ mu hwɛ ne ba a wawo no foforo? Ɔbenfo Jeannette Crenshaw kyerɛkyerɛɛ mu wɔ nhoma bi mu sɛ, sɛ ɔbaa rewo a, aduru bi a ɛwɔ ne nipadua mu a yɛfrɛ no oxytocin no yɛ bebree, “enti sɛ maame no wo wie na oso abofra no mu, ɔhwɛ abofra no, anaa ɔma no nufu a, saa nipadua mu aduru yi ma onya nkate bi ma abofra no.” Saa bere yi, aduru foforo bi nso a ɛwɔ nipadua no mu “boa ma maame no yɛ nea abofra no hia ma no.” (The Journal of Perinatal Education) Afei, ɛsan kanyan maame no ma ɔne ne ba no di nkitaho. Adɛn nti na saa asɛm yi ho hia?\nYɛn Bɔfo Yehowa Nyankopɔn * a ɔwɔ ɔdɔ no na ɔyɛɛ nhyehyɛe sɛ maame ne ne ba nnya abusuabɔ a emu yɛ den saa. Ɔhene Dawid kamfoo Onyankopɔn sɛ oyii no “fii ɔyafunu mu,” na ɔma onyaa ahobammɔ wɔ ne maame kokom. Ɔbɔɔ mpae sɛ: “Mifi ɔyafunu mu na wɔde me too wo so; wone me Nyankopɔn fi me maame yam.”—Dwom 22:9, 10.\nSUSUW HO HWƐ: Onyankopɔn ayɛ saa nhyehyɛe yi nyinaa na ama ɔbaatan afi ɔdɔ mu ahwɛ ne ba na wayɛ nea ohia ama no. Ɛnde, wunhu sɛ nyansa wom sɛ yɛbɛka sɛ yɛn a yɛyɛ Onyankopɔn mma no nso, Onyankopɔn dwen yɛn ho anaa?—Asomafo Nnwuma 17:29.\nSƐNEA BIBLE MA YEHU SƐ ONYANKOPƆN DWEN YƐN HO\nYesu Kristo a onim Ɔbɔadeɛ no sen obiara no kaa sɛ: “Wɔntɔn nkasanoma abien nnye kaprɛ? Nanso emu biako mpo ntɔ fam a mo Agya nnim ho hwee. Na mo ti so nhwi koraa wakan. Enti munnsuro: Mosom bo sen nkasanoma bebree.”—Mateo 10:29-31.\nYɛn mu dodow sɛn na anomaa ketewaa biara a yebehu no no yɛn adwene kɔ ne so, na kampɛsɛ baako mpo tɔ fam a yɛadwen ne ho? Yɛn soro Agya no de, n’ani wɔ wɔn mu biara so! Nanso onipa baako som bo ma Onyankopɔn sen nnomaa bebree. Nea yesua fi mu no, emu da hɔ. Ɛne sɛ: Ɛnsɛ sɛ ‘wusuro’ sɛ ebia Onyankopɔn ani nni wo so. Nokwasɛm mmom ne sɛ, Onyankopɔn dwen wo ho pa ara!\nOnyankopɔn dwen yɛn ho pa ara, na ofi ɔdɔ mu hwɛ yɛn so\n“Yehowa aniwa wɔ baabiara; ɛhwɛ abɔnefo ne apapafo nyinaa.”—MMEBUSƐM 15:3.\n“Yehowa ani wɔ treneefo so, na wayɛ aso ama wɔn sufrɛ.”—DWOM 34:15.\n“M’ani begye na madi ahurusi w’adɔe mu, efisɛ woahu m’amanehunu; wunim me kra ahohia.”—DWOM 31:7.\n“METEE NKA SƐ YEHOWA NNƆ ME”\nSɛ yehu sɛ Onyankopɔn dwen yɛn ho pa ara, na ofi ɔdɔ mu hwɛ yɛn so a, ɛno betumi de nsakrae bi aba yɛn asetena mu anaa? Aane, ebetumi de nsakrae aba pa ara. Hannah * a ofi England anom asɛm yi ma yehu saa. Ɔkyerɛɛ mu sɛ:\n“Mpɛn pii na metee nka sɛ Yehowa nnɔ me, na mebɔ mpae nso a ontie. Ná ɛyɛ me sɛ minni gyidi ntia. Ɛyɛɛ me sɛ Onyankopɔn retwe m’aso anaasɛ obu n’ani gu me so esiane sɛ me so nni mfaso. Metee nka sɛ Onyankopɔn nnwen me ho.”\nNanso seesei de, Hannah gye di sɛ Yehowa dɔ no na odwen ne ho. Dɛn na ɛsesaa sɛnea ɔte nka no? Ɔkyerɛkyerɛɛ mu sɛ: “M’adwene sesaa nkakrankakra. Mekae sɛ, mfe bi a abɛsen kɔ no mitiee Bible mu ɔkasa bi a na ɛfa Yesu agyede afɔre no ho. Enyaa me so tumi pa ara, na ɛboaa me ma minyaa awerɛhyem sɛ Yehowa dɔ me. Sɛ Yehowa tie me mpaebɔ nso a, ɛyɛ a metaa sũ efisɛ mihu sɛ sɛɛ na Yehowa dɔ me. Afei nso, Bible a mekenkan ne Kristofo nhyiam a mekɔ no aboa me ma mahu pii afa Yehowa ho, ne suban, ne sɛnea ɔte nka wɔ yɛn ho. Seesei de, mihu pefee sɛ Yehowa dɔ yɛn nyinaa, ɔtaa yɛn akyi, na wayɛ krado sɛ ɔbɛhwɛ yɛn mu biara so.”\nNea Hannah kae yi hyɛ nkuran pa ara. Nanso wobɛyɛ dɛn anya awerɛhyem sɛ, sɛnea wote nka no, Onyankopɔn te ase na ɔkae? Asɛm a edi hɔ no bɛma saa asɛmmisa yi ho mmuae.\n^ nky. 3 Mmaa bi wɔ hɔ a, awo akyi no, wonya adwenemhaw, na wei ma ɛyɛ den ma wɔn sɛ wɔne wɔn mma no benya abusuabɔ. Nanso, ɛnsɛ sɛ mmaa a wɔte saa no te nka sɛ mfomso no fi wɔn. U.S. Ɔman Asoɛe a Ɛhwɛ Adwenemyare Ho Nsɛm So no kyerɛ sɛ, nea etumi de saa adwenemhaw yi ba ne sɛ, “ebia nea maame no refa mu ne nea ɛrekɔ so wɔ ne honam mu na ɛma ɛba saa . . . na mmom ɛnyɛ biribi a maame no ayɛ anaa ɔnyɛe.” Wopɛ wei ho nsɛm pii a, hwɛ asɛm “Midii Ako a Etia Awo Akyi Adwenemhaw no Mu Nkonim” a ɛbaa August 8, 2002, Nyan! mu no.\n^ nky. 5 Bible ma yehu sɛ Onyankopɔn din de Yehowa.—Dwom 83:18.\n^ nky. 15 Wɔasesa edin ahorow bi wɔ saa asɛm yi ne nea edidi so no mu.\nDɛn na ɛma akyɛde bi som bo sen foforo? Sɛ yedwen nneɛma yi ho kɔ akyiri a, ɛbɛma yɛn ani asɔ agyede no paa.


Ɛboa Ma Yɛkwati Ɔhaw—Aguamammɔ, Asanom Bebrebe, Anaasɛ Yɛde Yɛn Ho Bɛhyehyɛ Obi\nƆwɛn-Aban | No. 1 2018\nKENKAN WƆ Acholi Afrikaans Albanian American Sign Language Amharic Arabic Armenian Aukan Aymara Azerbaijani Azerbaijani (Cyrillic) Baoule Bashkir Bassa (Cameroon) Batak (Karo) Batak (Toba) Betsimisaraka (Southern) Bicol Bislama Boulou Brazilian Sign Language Bulgarian Cambodian Catalan Cebuano Chichewa Chilean Sign Language Chin (Hakha) Chinese Mandarin (Simplified) Chinese Mandarin (Traditional) Chitonga Chitonga (Malawi) Chitumbuka Chiyao Chokwe Chol Chuukese Chuvash Cibemba Cinyanja Colombian Sign Language Croatian Czech Dangme Danish Digor Drehu Dutch Efik English Estonian Ewe Fijian Finnish Finnish Sign Language Fon French Ga Garifuna Georgian German German Sign Language Greek Greenlandic Guarani Gun Haitian Creole Hausa Hebrew Herero Hiligaynon Hindi Hiri Motu Hmong (White) Hungarian Hungarian Sign Language Iban Ibanag Icelandic Igbo Iloko Indonesian Isoko Italian Italian Sign Language Japanese Japanese Sign Language Javanese Kabiye Kannada Karen (S'gaw) Kazakh Kikamba Kikaonde Kikongo Kikuyu Kiluba Kimbundu Kinyarwanda Kirghiz Kiribati Kirundi Kisonge Kongo Korean Korean Sign Language Kurdish Kurmanji (Caucasus) Kurdish Kurmanji (Cyrillic) Kwangali Kwanyama Latvian Lhukonzo Lingala Lithuanian Luganda Lunda Luo Luvale Macedonian Malagasy Malay Malayalam Maltese Mam Mambwe-Lungu Mapudungun Marshallese Mauritian Creole Maya Mazatec (Huautla) Mbunda Mexican Sign Language Mizo Mongolian Moore Myanmar Nahuatl (Central) Nahuatl (Guerrero) Nahuatl (Huasteca) Nahuatl (Northern Puebla) Ndebele Ndebele (Zimbabwe) Ndonga Nepali Ngangela Nias Niuean Norwegian Nyaneka Nzema Oromo Ossetian Otetela Pangasinan Papiamento (Aruba) Papiamento (Curaçao) Persian Polish Polish Sign Language Ponapean Portuguese Portuguese (Portugal) Punjabi Quechua (Ancash) Quechua (Ayacucho) Quechua (Bolivia) Quechua (Cuzco) Quichua (Chimborazo) Quichua (Imbabura) Rarotongan Romanian Runyankore Russian Rutoro Samoan Sango Saramaccan Sepedi Serbian Serbian (Roman) Sesotho (Lesotho) Sesotho (South Africa) Seychelles Creole Shona Sidama Silozi Sinhala Slovak Slovenian Solomon Islands Pidgin Spanish Spanish Sign Language Sranantongo Swahili Swahili (Congo) Swati Swedish Tagalog Tahitian Tajiki Tamil Tatar Telugu Tetun Dili Thai Tigrinya Tiv Tlapanec Tojolabal Tok Pisin Tongan Totonac Tshiluba Tshwa Tsonga Tswana Turkish Tuvaluan Twi Tzeltal Tzotzil Ukrainian Umbundu Urhobo Uruund Uzbek Venda Venezuelan Sign Language Vietnamese Wallisian Waray-Waray Wayuunaiki Wolaita Xhosa Yoruba Zande Zapotec (Isthmus) Zapotec (Lachiguiri) Zulu\n1 Ɛboa Ma Yɛkwati Ɔhaw\nBible ma yehu sɛ emu afotusɛm no fi Onyankopɔn hɔ, na “eye ma ɔkyerɛkyerɛ, ntɛnyi, nneɛma ateɛteɛ.” (2 Timoteo 3:16) Wohwɛ a ɛyɛ nokware? Ebinom de afotusɛm a ɛwɔ Bible mu no ayɛ adwuma, enti bere a wohyiaa ɔhaw akɛse wɔ asetenam no, wɔamma anhyɛ wɔn so, mmom no wɔkwatii. Yɛnhwɛ wɔn mu bi.\nDelphine a yɛkaa ne ho asɛm no kaa sɛ, sɛ adwinnwen hyɛ ne so a, na ɛyɛ no sɛ ɔnnom nsa bebree. Bible nkasa ntia nsa kakra a obi bɛnom. Nanso ɛka sɛ: ‘Nkɔka sadweamfo ho.’ (Mmebusɛm 23:20) Nhwehwɛmu kyerɛ sɛ, wɔn a wɔnom nsa bebree no, etumi bɔ wɔn yare, ɛsɛe wɔne afoforo ntam, na afe biara wɔn mu ɔpepem pii wuwu mpofirim. Sɛ yɛde Bible mu afotusɛm yɛ adwuma a, yebetumi akwati saa ɔhaw yi mu dodow no ara.\nSaa na Delphine yɛe. Seesei ɔka sɛ: “Mibehui sɛ ɛnyɛ nsa na ɛbɛboa me. Mede afotusɛm a ɛwɔ Filipifo 4:6, 7 no yɛɛ adwuma. Ɛka sɛ: ‘Munnnwinnwen biribiara nnhaw mo ho, na mmom momfa . . . mo adesrɛ nto Onyankopɔn anim.’ Anadwo biara a mɛte nka sɛ m’adwenem ayɛ bebree anaasɛ adwinnwen ahyɛ me so no, mekotow srɛ Yehowa. Meka me haw nyinaa kyerɛ no. Nea ama me bo afuw, nea enti a meredi yaw, anaa mabotow no, meka ne nyinaa kyerɛ no. Afei, mesrɛ no sɛ ɔmmoa me ma minhu nea ɛsɛ sɛ meyɛ na ama m’ani agye. Ade kye a, mehwɛ hu sɛ mayi dadwen no nyinaa afi me kɔn so ampa. Wei a meyɛe no boaa me ma mede m’adwene sii nea mewɔ so mmom sen sɛ mede besi nea minni so. Misii gyinae sɛ merennom nsa bio. Asomdwoe a minyae no, na ɛsom bo ma me paa, enti meyɛɛ m’adwene sɛ meremma emfi me nsa da.”\nYɛreka ɔhaw a etumi tew koma anaa ɛma awerɛhow hyɛ obi so paa a, ɔbrasɛe yɛ emu baako. Nanso Bible mu afotusɛm betumi aboa yɛn ma yɛahu nea ɛkɔfa saa ɔhaw yi ba na yɛakwati. Ebi ne sɛ wode wo ho bɛhyehyɛ obi anaa wobɛhwɛ ponografi. Aberante bi a ɔde Samuel kaa sɛ: “Na ɛnyɛ den koraa sɛ mede me ho bɛhyehyɛ mmea. Ɛtɔ da bi a, mitumi hu sɛ ɔbaa bi ani gye me ho, nanso na m’ani nnye ne ho. Ɛba saa a, ɛyɛ me dɛ sɛ mede me ho bɛhyehyɛ no.” Samuel behuu sɛ na wɔtaa bɔ no sobo sɛ ɔde ne ho hyehyɛ mmaa bere mpo a na ɔnyɛɛ n’adwene sɛ ɔbɛyɛ saa. Enti ɔyɛɛ n’adwene sɛ ɔbɛhyɛ da de ne ho ahyehyɛ mmaa. Nanso, na saa suban no haw no. Seesei ɔka sɛ: “Ná nea meyɛ no haw me paa. Efisɛ ɛma meyɛɛ pɛsɛmenkominya.”\nSamuel kenkan asɛm bi a wɔde agu jw.org wɛbsaet so ama mmabun. Afei odwen asɛm a ɛwɔ Mmebusɛm 20:11 ho. Ɛka sɛ: “Abofra mpo, wɔde ne nneyɛe na ehu sɛ ne nnwuma ho tew na ɛteɛ.” Ɛboaa no sɛn? Samuel behuu sɛ mmaa a ɔde ne ho hyehyɛ wɔn no nyɛ suban a ɛho tew anaa ɛteɛ. Seesei ɔka sɛ: “Mibehui sɛ, sɛ obi yɛ ɔbabun na ɔde ne ho hyehyɛ obi a, ɛma onya subammɔne, na ɛno remma ɔnyɛ okunu anaa ɔyere pa. Misusuw ho sɛ, sɛ daakye meware na me yere hu sɛ mede me ho rehyehyɛ ɔbaa foforo a, sɛn na ɔbɛte nka? Ɛma mibehui sɛ saa suban no nye. Ɛwom, ɛnyɛ den sɛ wode wo ho bɛhyehyɛ obi de, nanso ɛno nkyerɛ sɛ ɛyɛ suban pa.” Samuel yɛɛ nsakrae. Ogyae sɛ ɔde ne ho bɛhyehyɛ mmaa, na ɛno aboa no ma wakwati ɔbrasɛe.\nƆbrasɛe a Antonio de ne ho hyɛɛ mu mpo deɛ, ani soso paa. Ɔhwɛɛ ponografi ma ɛkaa ne hɔ. Ɛwom sɛ na waware ɔbaa a ɔdɔ no paa deɛ, nanso ɛreyɛ ara ni na wakɔhwɛ ponografi. Ɔkaa sɛ bere a odwinnwen 1 Petro 5:8 ho no, ɛboaa no paa. Ɛhɔ ka sɛ: “Mo ani nna hɔ, monwɛn. Mo tamfo Ɔbonsam nenam sɛ gyata a ɔbobom apɛ obi amene no.” Antonio kaa sɛ: Ponografi atwa yɛn ho ahyia wɔ wiase yi mu baabiara, na saa mfonini yi betumi aka w’adwene mu. Kyerɛwsɛm yi boaa me ma mihuu baabi a saa sɔhwɛ no fi. Enti sɛ m’ani bɔ mfonini a ɛtete saa so a, ɛsɛ sɛ mekae no ntɛm ara sɛ efi Ɔbonsam. Seesei mabehu sɛ ɛyɛ Yehowa nkutoo na obetumi aboa me ma ‘m’ani ada hɔ na mawɛn’ sɛnea ɛbɛyɛ a metumi ako atia saa sɔhwɛ ɛba m’adwene, me koma, ne m’aware mu no. Antonio nyaa mmoa a na ohia no, enti seesei watumi agyae saa subammɔne no. Wei aboa no ma wakwati ɔhaw akɛse mpo.\nEnti yɛahu pefee sɛ, afotu a Bible de ma yɛn no, nyansa wom na ebetumi aboa yɛn ama yɛakwati ɔhaw akɛse. Na sɛ ɔhaw bi abɛtena yɛn so nso ɛ? Yɛnhwɛ sɛnea Onyankopɔn Asɛm betumi aboa yɛn ama yɛadi saa ɔhaw ahorow no ho dwuma.\nNyansa wɔ Bible afotusɛm mu, na ebetumi aboa yɛn ma yɛakwati ɔhaw ahorow bi\nƐboa Ma Yɛkwati Ɔhaw\nAfotu a Ɛwɔ Bible Mu No, Ɛso Wɔ Mfaso Nnɛ?\nBible Mu Nsɛm—Mfaso Wɔ So Bere Nyinaa\nBible No—Atwam Anaa Ɛwɔ N’anim?\n2 Ɛboa Ma Yedi Ɔhaw Ho Dwuma\n3 Ɛboa Ma Yegyina Ɔhaw Ano\nBible No—Ɛfa Wo Daakye Ho Sɛn\nText Baabi a wubetumi atwe nneɛma akenkan ƆWƐN-ABAN No. 1 2018 | Bible No, Ɛso Da So Ara Wɔ Mfaso Nnɛ?\nAudio Baabi a wubetumi atwe nneɛma abɔ atie ƆWƐN-ABAN No. 1 2018 | Bible No, Ɛso Da So Ara Wɔ Mfaso Nnɛ?\nNo. 1 2018 | Bible No, Ɛso Da So Ara Wɔ Mfaso Nnɛ?\nƆWƐN-ABAN No. 1 2018 | Bible No, Ɛso Da So Ara Wɔ Mfaso Nnɛ?


Felicity Ama Agyeman (wɔwoo no ɔsanaa bosome a ɛt)so du-num, apem baako ,aha nkron aduason-nson) a dodow naa nim no sɛ Nana Ama Mcbrown yɛ Ghana sine twafo, nwom kyerefo ne kasafoni dwumayɛni. ɔsore dakoro bi bɛyɛ nipa titiriw a ɛyɛ ne dibea a odi no sine a wɔfrɛ no “Tentacles” so. Akyeri no na ɔkwadere ne dibea no nu yiye na odii akyeri wɔ Abibifo yɛn kasa sine a wɔfrɛ no Asoreba.\nWɔwoo Nana Ama wɔ Kumasi (Asante man mu) Ghana, ɛyɛ ɔsanaa bosome a ɛtɔso du-num, apem baako ,aha nkron aduason-nson). Ne maame Cecilia Agyenim Boateng, ne ne papa Kwabena Nkrumah,gyae awareɛ abere a na Nana Ama yɛ abofra. Ne papa ka ‘nkyene gue’ na nniɛma mu yɛ den maa ne maame a na ontumi mmoa ɔno ne ne nua nsia n’a aka no Ɔbarima bi a wɔfr3 no Kofi McBrown ne ne Sewaa, madam Betty Obiri Yeboah bɛfaa no ne ne nuanom nsia no kɔ tenaa nenkyɛn. Ɛnam saa no nti Nana Ama se sɛ ne mmofra bere mu yɛɛ den maa no.\nNana Ama ne ne nuanom nsia no nyinin wɔ Kwadaso, Asanteman mu (Kumasi), wɔn ne wɔn Sewaa ne wɔn Papa a ɔfa wɔn tenaa ne nkyen no. De bɛsi nnɛ, ɔfrɛ ne Sewaa no sɛ ne maame ankasa, na w’aka ne nnaase akyerɛ ne sewaa no sɛ w’ama wɔn baabi pa atena (anaasɛ) asetena pa Sukuu a Nana Ama kɔe yɛ “St. Peter’s International Residential school, na ɔkɔɔsoa kɔɔ Minnesota International ne Central International. Ɔtoaso kɔɔ Kwadaso L.A. J.S.S, ɛno mu na wantumi atoaso ankyerew ‘Basic Education Certificate Exams no bi.\nMcBrown de ne ho kɔ bɔɔ sine twa ho. Odi dwumapa bi wɔ kasafidie so bere a ‘Miracle Film’ ɛfrɛ so ma wɔde no bɛbataa wɔn sɛ ɔno na ɔbɛsiesie wɔn a wɔrekɔtwa sine no hoansa. Mmom wɔ sine twa mu no, ɔbɔɔ ne ho mmɔden maa ne panyin, Samuel Nyamekye hu sɛ ɔyɛ adeɛ ne dibea mu. Afe mpem mienu ne baako mu no, ne sine a edi kan no yɛ ‘That Day’, ɛno na ɛmaa n’anisoadehunu pue.\nN’akansie wɔ ‘That Day’ no mu bue apono ahorow ne dibea pii maa ede no kɔsi sine ‘Tentacles’ so.\nWɔ afe mpem mienu ne nson mu no, ɛyɛ sine, Asoreba a Agya Koo ne Mercy Aseidu wo mu no dane edin Nana Ama bɛyɛ edin obiara nim. Efiri hɔ no, ne mmɔdenbɔ ne ntɔkɔsoɔ no ama dodow naa agye ne sine ato mu.\nWɔ kaa Nana Ama ne Omar Sheriff Captain , Abrantie a ɔne no atwa sine dodow naa mmom no na dodow naa keka sɛ ɔne ne hyehyɛ hɔ nso Nana Ama se ɛni mu sa.\nNana Ama Mcbrown ne Ghana nwom to ni Okyeame Kwame pue, ɛyɛ afe mpem mienu ne nan mu. ɛyɛ saa afe no mu, nnipa dodow naa hunu wɔn mienu sɛ wotutu akwan pii wɔ Ghana wiase afanaa mu nyinaa enam Okyeame Kwame nwom a na ɔda n’adi akyerew nti.\nDa a ɛtɔ so du num, kitawonsa bosome mu ne afe mpem mienu ne nson, wɔsii Nana Ama Hemaa wɔ Assin-Basiako a ɛbɛn Assin-Fosu a ɛwɔ Assin apue man so, a ewɔ mfinimfini mantɛm, Ghana.\nƆware ɔbarima dedaw a na ɔne no hyehyɛ hɔ pɛn, a wɔfrɛ no Maxwell Manu Mensah ɛyɛ afe mpem mienu ne edu nsia mu. Nana Ama woo ne ba a odikan wɔ Canada, ɛyɛ ɔbɛnim bosome ne afe mpem mienu ne du nkron.\nRetrieved from "https://tw.wikipedia.org/w/index.php?title=Nana_Ama_McBrown&oldid=20106"\nThis page was last edited on 13 December 2019, at 22:13.


Yesu De Mmɛnnaa Du Yɛɛ Mfatoho | Yesu Asetena\nKENKAN WƆ Alur Amharic Arabic Armenian Aymara Azerbaijani Azerbaijani (Cyrillic) Bassa (Cameroon) Batak (Karo) Batak (Toba) Bicol Boulou Bulgarian Cambodian Catalan Cebuano Chichewa Chitonga Chitonga (Malawi) Chitumbuka Cibemba Croatian Dangme Danish Dutch Efik English Estonian Ewe Fijian Fon French Ga Georgian German Greek Guarani Gujarati Gun Haitian Creole Hebrew Hiligaynon Hungarian Igbo Iloko Indonesian Isoko Italian Japanese Javanese Jula Kabiye Kazakh Kazakh (Arabic) Kikaonde Kikongo Kikuyu Kiluba Kinyarwanda Kipende Kirghiz Kiribati Kirundi Kisonge Kongo Korean Lingala Lomwe Luganda Luo Luvale Macedonian Macua Malagasy Malay Malayalam Maltese Mauritian Creole Maya Moore Myanmar Ndau Norwegian Nyungwe Oromo Ossetian Otetela Pangasinan Papiamento (Curaçao) Persian Polish Portuguese Quechua (Ancash) Quechua (Ayacucho) Quechua (Bolivia) Quechua (Cuzco) Romanian Russian Samoan Sango Sena Sepedi Serbian Serbian (Roman) Seychelles Creole Shona Silozi Sinhala Slovenian Solomon Islands Pidgin Spanish Sranantongo Swahili Swahili (Congo) Swedish Tagalog Tahitian Tajiki Tamil Tatar Thai Tigrinya Tok Pisin Tshiluba Tshwa Turkish Turkmen Tuvaluan Twi Tzotzil Ukrainian Umbundu Urdu Uruund Uzbek Vietnamese Wallisian Waray-Waray\nMmɛnnaa Du Mfatoho\nYESU DE MMƐNNAA DU YƐƐ MFATOHO\nNá Yesu nam kwan so rekɔ Yerusalem na ɔne n’asuafo no faa Sakeo fie. Wɔwɔ hɔ no, asuafo no susuu sɛ ɛrenkyɛ koraa “Onyankopɔn ahennie” bɛba ama Yesu ayɛ Ɔhene. (Luka 19:11) Ná wɔnte Ahenni no mmae ase; akɔyɛ sɛ bere a Yesu kaa sɛ ɔbɛwu a wɔante ase no. Ɛno nti ɔmaa wɔn mfatoho bi a ɛbɛma wɔahu sɛ Ahenni no nnya mmae koraa.\nƆkaa sɛ: “Ɔdehyeɛ bi tuu kwan kɔɔ asase bi so akyirikyiri sɛ ɔrekɔgye ahennie tumi aba.” (Luka 19:12) Sɛnea Yesu kaa asɛm no ma yɛhu sɛ na ɔdehyeɛ no bɛkyɛ paa. Biribiara kyerɛ sɛ “ɔdehyeɛ” a ɔkɔɔ “asase bi so akyirikyiri” no, ɔne Yesu. Ná ɔrekɔ ne Papa hɔ wɔ soro akɔgye ahenni tumi.\nYesu reka mfatoho no, ɔkaa sɛ “ɔdehyeɛ” no rebɛkɔ no, ɔfrɛɛ ne nkoa du maa obiara bɛnnaa baako ka kyerɛɛ wɔn sɛ: “Momfa nyɛ adwuma nkɔsi sɛ mɛba.” (Luka 19:13) Ná mmɛnnaa yɛ dwetɛ sika. Saa bere no, sɛ obi fa ɔpaani ma ɔyɛ adwuma wɔ n’afuo mu abosome mmiɛnsa a, ɔma no bɛnnaa baako.\nBere bi Yesu de n’asuafo no totoo atwafo ho, enti ɛbɛyɛ sɛ asuafo no huu sɛ nkoa du a Yesu kaa wɔn ho asɛm no fa wɔn ho. (Mateo 9:35-38) Nanso Yesu anka ankyerɛ wɔn sɛ wɔnkɔtwa nnɔbae. Mmom na wɔrekɔpɛ asuafo foforo ama wɔn nso anya Onyankopɔn Ahenni no mu kyɛfa. Enti na asuafo no de nea wɔwɔ nyinaa bɛyɛ adwuma atwe nnipa pii akɔ Ahenni no mu.\nDɛn paa na na Yesu de mfatoho no rekyerɛ? Ɔkaa sɛ ɔmanfoɔ no “tan [ɔdehyeɛ] no na wɔtuu abɔfoɔ kɔkaa sɛ, ‘Yɛmpɛ sɛ ɔbarima yi di yɛn so hene.’” (Luka 19:14) Ná asuafo no nim sɛ Yudafo no mpɛ Yesu asɛm na ebinom mpo repɛ no akum no. Yesu wui a ɔnyane kɔɔ soro mpo, Yudafo dodow no ara de Yesu ho tan kɔwiee n’asuafo no so. Nea Yesu atamfo no yɛe no kyerɛ sɛ na wɔmpɛ sɛ Yesu di wɔn so Hene.—Yohane 19:15, 16; Asomafoɔ Nnwuma 4:13-18; 5:40.\nNkoa du no nso ɛ? Sɛn na wɔde wɔn mmɛnnaa no yɛɛ adwuma kɔsii sɛ “ɔdehyeɛ” no nsa kaa “ahennie tumi” na ɔsan bae? Yesu kyerɛɛ mu sɛ: “Berɛ a awieeɛ koraa no ɔnyaa ahennie tumi no a ɔsan baeɛ no, ɔhyɛɛ sɛ wɔmfrɛ nkoa a wama wɔn dwetɛ sika no mmrɛ no mma wɔmmɛkyerɛ deɛ wɔayɛ adwuma anya. Ɛnna deɛ ɔdi kan no bɛkaa sɛ: ‘Owura, wo bɛnnaa no awo mmɛnnaa du.’ Ɛnna ɔka kyerɛɛ no sɛ, ‘Mo, akoa pa! Ɛsiane sɛ woadi ade ketewa mu nokorɛ nti, di nkuro du so tumi.’ Afei deɛ ɔtɔ so mmienu no bɛkaa sɛ, ‘Owura, wo bɛnnaa no woo mmɛnnaa nnum.’ Ɔka kyerɛɛ oyi nso sɛ, ‘Wo nso, di nkuro nnum so.’”—Luka 19:15-19.\nSɛ asuafo no te ase sɛ wɔyɛ nkoa, na ɛsɛ sɛ wɔde nea wɔwɔ nyinaa yɛ adwuma ma asuafo pii bɛka ho a, ɛnde Yesu ba a n’ani bɛgye, na ɔbɛtua wɔn adwuma pa no so ka. Nsateaa nyinaa nyɛ pɛ, enti na ɛsono nea Yesu asuafo no mu biara bɛtumi ayɛ. Sɛ Yesu nsa ka “ahennie tumi” a, ɔbɛhwɛ nea osuani biara tumi yɛe de ho akatua ama no.—Mateo 28:19, 20.\nNanso, Yesu rewie mfatoho no, ɔkaa sɛ: “[Akoa foforɔ] bɛkaa sɛ, ‘Owura, wo bɛnnaa a mede siee ntoma mu no nie. Wonim, na mesuro wo, ɛfiri sɛ woyɛ onipa a w’asɛm yɛ den; wofa deɛ womfa nsieeɛ, na wotwa deɛ wonguiɛ.’ Ɔka kyerɛɛ no sɛ, ‘Akoa bɔne, wo ara w’anom asɛm so na mɛbu wo atɛn. Sɛ́ wonim sɛ meyɛ onipa a m’asɛm yɛ den, mefa deɛ memfa nsieeɛ na metwa deɛ menguiɛ? Ɛnneɛ adɛn nti na woamfa me dwetɛ sika no ankɔto sikakorabea? Anka meba a, mɛgye agye nsiho aka ho.’ Enti ɔka kyerɛɛ wɔn a wɔgyinagyina hɔ no sɛ, ‘Monnye bɛnnaa no mfiri ne nsam mfa mma deɛ ɔwɔ mmɛnnaa du no.’”—Luka 19:20-24.\nAkoa bɔne no, nea enti a ne wura gyee nea ɔwɔ fii ne nsam ne sɛ, wanyere ne ho anyɛ adwuma amma owura no ahenni annya nkɔso. Ná asomafo no rehwɛ kwan sɛ Yesu bɛdi hene wɔ Onyankopɔn Ahenni so. Nanso nea ɔka faa akoa bɔne no ho no maa wɔhuu sɛ, sɛ wɔanyere wɔn ho a, Onyankopɔn Ahenni bɛbɔ wɔn.\nYɛbɛtumi aka sɛ Yesu asɛm no maa asuafo anokwafo no yeree wɔn ho yɛɛ adwuma. Ɔkaa sɛ: “Mese mo sɛ, obiara a ɔwɔ bie no, wɔbɛma no bi aka ho; na deɛ ɔnni bie no, deɛ ɔwɔ mpo wɔbɛgye afiri ne nsam.” Ɔka toaa so sɛ n’atamfo a wɔmpɛ sɛ ɔdi “wɔn so hene no,” ɔbɛsɛe wɔn. Yesu ne wɔn kasa wiei no, ɔtoaa n’akwantu so sɛ ɔrekɔ Yerusalem.—Luka 19:26-28.\nAdɛn nti na Yesu maa mfatoho bi faa mmɛnnaa ho?\nHwan ne “ɔdehyeɛ” no? Ɛhe na ɔtuu kwan kɔe?\nHwannom ne nkoa no? Hwannom ne ɔmanfo a wɔtan ɔdehyeɛ no?\nNkoa a wɔnyaa akatua no ne akoa a wɔgyee ne bɛnnaa fii ne nsam no, nsonsonoe bɛn na ɛda wɔn ntam?


Nnwom 95 NA-TWI - Ayeyi dwom - Bra na yɛnkamfo Awurade! - Bible Gateway\nNnwom 94Nnwom 96\nNnwom 95 Nkwa Asem (NA-TWI)\n95 Bra na yɛnkamfo Awurade! Momma yɛnto ahosɛpɛw dwom mma Onyankopɔn a ɔbɔ yɛn ho ban no! 2 Momma yɛmfa aseda mmra n’anim, na monto ahosɛpɛw nnwom nkamfo no. 3 Efisɛ, Awurade yɛ Otumfoɔ Nyankopɔn, ɔhene tumfoɔ wɔ anyame nyinaa so. 4 Odi asase nyinaa so hene fi ɔbodan a emu ware yi so kosi bepɔw a ɛware yi so. 5 Odi ɛpo a ɔbɔe so ne asase a ɔno ara yɛe so. 6 Mommra, momma yɛnkotow nsom no. Momma yɛnkotow Awurade yɛn yɛfo no! 7 Ɔyɛ yɛn Nyankopɔn; yɛyɛ nnipa a ɔhwɛ yɛn; nguankuw a ɔhwɛ wɔn. Muntie asɛm a ɔka nnɛ a ɛka se,


Ndzɛmba a wodzii kan boaboaa ano no na wɔtoo no dzin Bota a Ɔsom Bo Mapa no, Elder Franklin D. Richards na ɔyɛe wɔ afe 1851 mu, dɛm aber no nna ɔyɛ Abaguafo Duebien no mu kor, na ɔyɛ president so a ɔhwɛ Ngyiresiman mu Asɛmpakã dwumadzi no do. Botae a nna osi enyido ma wɔdze yɛɛ iyi nye dɛ, wɔbɛma aber biara ndzɛmba etsitsir a wɔkenkan a no ho yɛ na ayɛ krado wɔ hɔ a wobotum dze amema nkorɔfo a nna wɔwɔ Joseph Smith n’aber do no. Nkyii, ber a Asɔrmba no dɔree wɔ Europe na America aman mu no, okehiaa dɛ wɔma nsa kã dɛm ndzɛmba yinom. Ɔnam President a Odzi Kan no, na n’Apamfo hɔn mbɔdzembɔ do ma Bota a Ɔsom Bo Mapã yi, wiadze mfɛndzanan ehyiadzi bi a wɔyɛɛ no Salt Lake City no, ɔbɛyɛɛ kyerɛwsɛm a wɔagye ato mu wɔ Asɔr no mu no mu kor wɔ Ɔbɛsɛ 10, 1880 mu.\nWɔayɛ nsɛm no mu nhwehwɛmu mpɛn pii ma wɔdze nsɛm no bi a Asɔr no hia no akã ho. Afe 1878 mu no Moses nwoma mu nsɛm no mu bi a ber a wotsintsiim nwoma no ahyɛse no nna ɔnnkã ho no wɔdze kãa ho. Afe 1902 mu no Bota a Ɔsom Bo Mapã no mu nsɛm no bi a nna wɔakã na wɔasan akã no bio na woetsintsim wɔ Nkyerɛkyerɛ na Ahyɛmudzi mu no, woyii fii mu. Wɔrehyehyɛ nwoma no wɔ etsir na nkyekyɛmu mu no, na wɔdze nsɛm no ne nkyerɛkyerɛmu ahyehyɛ ase no, wɔyɛɛ no 1902 mu. 1921 mu na wodzii kan kyekyɛɛ nkrataafa no mu ebien ebien tsintsiim nsɛm no na wɔdze nkyerɛkyerɛmu nsɛm so kãa ho. Wɔannsesã biribiara bio dze kesii Ebɔbira 1976 mu, a wɔdze nyikyerɛ ebien kãa ho. 1979 mu woyii dɛm nsɛm ebien yinom fii Bota a Ɔsom Bo Mapa no mu na wɔdze kɛhyɛɛ Nkyerɛkyerɛ na Ahyɛmudzi no mu, ɔno na seseiara yehu wɔ afã 137 na 138 no. Seseiara dza woetsintsim no wɔayɛ nsakyer bi wɔ mu ma ɔnye dza wodzii kan tsintsimii no asaa.\nDza odzi do yi nye mbueienyi tsiabaa wɔ nwoma a ɔwɔ hɔ seseiara yi mu:\nMoses Nwoma no mu Nyiyimu. Nsɛm bi a woyii fii Genesis mu, Joseph Smith ne Bible nkyerɛase no mu, dza ɔhyɛɛ ase wɔ Obiradzi 1830.\nAbraham Nwoma no. Ɔsor nkenyan nkyerɛase bi a woyii fii Abraham ne nkyerɛwee mu. Joseph Smith hyɛɛ nkyerɛase no ase wɔ 1835 mu ber a ne nsa kãa Egyptfo hɔn papyri mu bi no. Nkyerɛase no wɔdze puee guado esiado esiado wɔ Times and Seasons mu, wɔhyɛɛ ase fii Ebɔw 1, 1842 wɔ Nauvoo, Illinois.\nJoseph Smith—Matthew. Nsɛm bi a woyii fii Matthew ne dasegye mu a ɔwɔ Joseph Smith ne Bible nkyerɛase no mu (hwɛ Nkyerɛkyerɛ na Ahyɛmudzi 45:60–61, ber a onyaa mbrasɛm fi Nyame hɔ dɛ ɔnhyɛ ase nkyerɛ Ahyɛmu Fofor no ase).\nJoseph Smith—Abakɔsɛm. Nsɛm bi a woyii fii Joseph Smith ne dasegye na abakɔsɛm mu, dza ɔno na n’akyerɛwfo hyehyɛɛ no wɔ 1838–1839 mu a wɔdze puee guado esiado esiado wɔ Times and Seasons mu wɔ Nauvoo, Illinois, wɔhyɛɛ ase wɔ Ebɔw 15, 1842.\nGyedzi Ho Nsɛmpɔw a ɔwɔ Jesus Christ N’Asɔr a ɔwɔ hɔ ma Nda a Odzi Ekyir Ahotseweefo no mu. Nsɛm a Joseph Smith dze puee guado wɔ Times and Seasons mu wɔ Ebɔw 1, 1842, nye Asɔr no ho abakɔsɛm tsiabaa bi so, dza dodowara frɛ no Wentworth Krataa no.


Asomafo 10 NA-TWI - Petro ne Kornelio - Ɔbarima bi tenaa - Bible Gateway\nAsomafo 9Asomafo 11\nAsomafo 10 Nkwa Asem (NA-TWI)\n10 Ɔbarima bi tenaa Kaesarea a ne din de Kornelio. Na ɔyɛ Roma asraafo bi a wɔn din de Italia asraafodɔm no so panyin. 2 Na ɔne ne fifo nyinaa yɛ Nyamesurofo. Ɔyɛ obi nso a na ɔboa ahiafo na daa ɔbɔ mpae. 3 Da bi awia bɛyɛ nnɔn abiɛsa no, ohuu Onyankopɔn bɔfo wɔ anisoadehu mu sɛ waba ne nkyɛn abɛfrɛ no se, “Kornelio!”


Petro Nhoma a Ɛto So Abien 2:1-22\nAkyerɛkyerɛfo atorofo bɛba (1-3)\nAkyerɛkyerɛfo atorofo atemmu bɛba ɔkwan biara so (4-10a)\nWatow abɔfo bɔne agu Tartarus (4)\nNsuyiri; Sodom ne Gomora (5-7)\nAkyerɛkyerɛfo atorofo suban (10b-22)\n2 Ne nyinaa mu no, atoro adiyifo nso sɔree wɔn mu, na saa ara na akyerɛkyerɛfo atorofo bɛsɔre mo mu.+ Wobewiawia wɔn ho abɛtetew akuw a edi awu, na wɔbɛka sɛ wonnim wɔn wura a ɔtɔɔ wɔn+ no mpo, na wɔn ankasa de ɔsɛe bɛba wɔn ho so ntɛm. 2 Bio nso, nnipa pii bɛbɔ ahohwibra,*+ na wɔn nti nkurɔfo bɛka nokware kwan no ho nsɛmmɔne.+ 3 Afei anibere nti, wɔnam adɛfɛdɛfɛsɛm so bedidi mo ho. Nanso wɔn atemmu a ɛda hɔ retwɛn wɔn fi tete+ no, ɛrenka akyi, na wɔn sɛe bɛba ɔkwan biara so.*+ 4 Nokwarem, Onyankopɔn amma abɔfo a wɔyɛɛ bɔne+ no amfa wɔn ho anni; mmom ɔtow wɔn guu Tartarus,*+ na ɔde nkɔnsɔnkɔnsɔn kyekyeree wɔn guu sum kabii mu* de wɔn sie maa atemmu.+ 5 Na wamma tete wiase no amfa wɔn ho anni;+ mmom bere a ɔde nsuyiri bɛsɛee amumɔyɛfo wiase no,+ ɔkoraa Noa a ɔkaa trenee ho asɛm kyerɛɛ nkurɔfo+ no ne nnipa baason+ so. 6 Ɔmaa Sodom ne Gomora nkurow no dan nsõ de buu wɔn fɔ,+ na ɛbɛyɛɛ nea ɛbɛba daakye ho sɛnnahɔ maa amumɔyɛfo.+ 7 Na ogyee ɔtreneeni Lot+ a mmaratofo no ahohwibra* maa ne ho hiahiaa no no, 8 efisɛ da biara da, nneɛma bɔne a ɔtreneeni yi hui na ɔtee bere a ɔte wɔn mu no maa ne kra* a ɛteɛ no ho yeraw no. 9 Eyinom nyinaa kyerɛ sɛ Yehowa* nim sɛnea obegye wɔn a wɔde onyamesom pa tena ase no afi sɔhwɛ mu+ na wakora abɔnefo so ama atemmu da na wasɛe wɔn,*+ 10 ne titiriw no, wɔn a wɔde ayɛ wɔn adwuma sɛ wobegu nkurɔfo ho fĩ+ na wobu tumidi animtiaa*+ no. Wɔyɛ anuɔdenfo, na wodi wɔn koko so asɛm; wonsuro anuonyamfo, na mmom wɔka wɔn ho nsɛmmɔne, 11 nanso abɔfo a wɔwɔ ahoɔden ne tumi sen wɔn mpo mfa kasatia mmu wɔn atɛn, efisɛ wɔwɔ obu ma Yehowa.*+ 12 Saa mmarima yi de, wɔte sɛ mmoa a wonni adwene a atenka na wɔde yɛ ade; wɔn de ara ne sɛ wɔbɛwo wɔn ma wɔakyere wɔn akum wɔn. Mmarima yi kasa tia nneɛma a wonnim.+ Ɔsɛe kwan a wɔn ankasa nam so no, ɛno ara na ɛde ɔsɛe bɛbrɛ wɔn, 13 na wobenya wɔn kwammɔne so akatua. Afɛfɛde a wɔde begyigye wɔn ani awia ketee na wɔn ani gye ho.+ Wɔyɛ nkekae ne dɛm wɔ mo mu, na nea ɛyɛ wɔn dɛ* ara ne sɛ bere a wɔne mo bom didi no, wɔde atoro nkyerɛkyerɛ bɛdaadaa mo.+ 14 Wɔwɔ aniwa a awaresɛe ahyɛ no ma,+ na wontumi nkwati bɔne, na wɔto wɔn* a wɔn ase ntimii no brada. Anibere ahyɛ wɔn koma ma. Wɔyɛ mma a wɔadome wɔn. 15 Wɔafi ɔkwan a ɛyɛ tẽẽ no so; wɔadaadaa wɔn. Wɔafa Beor ba Baalam+ kwan so; ɔno na na ɔreyɛ bɔne de apɛ akatua,+ 16 nanso wɔdaa ne mmarato adi kyerɛɛ no.+ Aboa a ontumi nkasa de onipa nne kasae, na osiw odiyifo no nkwaseasɛm no kwan.+ 17 Eyinom yɛ asubura a nsu nnim ne suwusiw a ahum kɛse bɔ no; wɔakora esum kabii so ama wɔn.+ 18 Wɔkeka nsɛm akɛse a mfaso biara nni so, na wɔde ɔhonam akɔnnɔ+ to nkurɔfo brada, na wɔbɔ ahohwibra* de twetwe wɔn a afei na wɔatetew wɔn ho afi nnebɔneyɛfo ho no.+ 19 Wɔhyɛ wɔn bɔ sɛ wɔbɛma wɔade wɔn ho, nanso wɔn ankasa yɛ ɔporɔw nkoa;+ efisɛ sɛ obi di ɔfoforo so a, onii no bɛyɛ n’akoa.*+ 20 Asɛm no ne sɛ, bere a wɔnam Awurade ne Agyenkwa Yesu Kristo ho nokware nimdeɛ so atetew wɔn ho afi wiase no fĩ ho+ no, sɛ wɔsan de wɔn ho kɔhyɛ nneɛma koro no ara mu ma ɛde wɔn yɛ nkoa a, ɛma wɔn tebea no sɛe koraa sen kan de no.+ 21 Sɛ wonnim trenee kwan no a, anka eye mmom sen sɛ wɔabehu na afei wɔatwe wɔn ho afi ahyɛde kronkron a wɔn nsa aka no ho.+ 22 Wɔma bɛ yi yɛ nokware sɛ: “Ɔkraman asan kɔ ne fe ho, na prako a wɔaguare no asan akɔyantam atɛkyɛ mu.”+\n^ Anaa “bɛyɛ aniwude.” Efi Greek asɛmfua a·sel′gei·a mu. Hwɛ Nkyerɛkyerɛmu afã hɔ.\n^ Nt., “rentɔ nko.”\n^ Ebetumi nso akyerɛ, “ɔde wɔn guu sum kabii abon mu.”\n^ Hwɛ Nkyerɛkyerɛmu afã hɔ, “Ɔkra.”\n^ Nt., “watwa wɔn afi hɔ.”\n^ Anaa “wɔmfa atumfo nyɛ hwee.”\n^ Anaa “nea ɛma wɔn ani gye boro so.”\n^ Anaa “wɔyɛ aniwude.” Efi Greek asɛmfua a·sel′gei·a mu. Hwɛ Nkyerɛkyerɛmu afã hɔ.\n^ Anaa “biribi di obi so a, ɔbɛyɛ dekode no akoa.


Luka 7 NA-TWI - Ɔsraani panyin bi gyidi - Yesu kasa - Bible Gateway\nLuka 6Luka 8\nLuka 7 Nkwa Asem (NA-TWI)\nƆsraani panyin bi gyidi\n7 Yesu kasa kyerɛɛ nkurɔfo no wiei no, ɔkɔɔ Kapernaum. 2 Saa bere no ara mu na Roma ɔsraani panyin bi somfo a ɔpɛ n’asɛm yiye yare denneenen a ɔreyɛ awu. 3 Ɔsraani panyin no tee Yesu nka no, ɔsomaa Yudafo mpanyimfo bi sɛ wɔnkɔsrɛ no na ɔmmɛsa ne somfo no yare mma no. 4 Woduu Yesu nkyɛn no, wɔde asɛm no too n’anim srɛɛ no sɛ, ɔmmoa ɔsraani panyin no, efisɛ, ɔyɛ onipa pa. 5 Wɔkae se, “Ɔyɛ obi a ɔdɔ yɛn man na wasi hyiadan ama yɛn.”\n6 Yesu ne wɔn siim. Wɔreyɛ adu fie hɔ no, ɔsraani panyin no somaa ne nnamfo bi se, wɔnkɔka nkyerɛ Yesu se, “Awurade, nhaw wo ho, na mensɛ sɛ woba me fi. 7 Saa ara na memfata sɛ meba baabi a wowɔ. Kasa, na me somfo no ho bɛyɛ no den. 8 Meyɛ obi a mehyɛ tumi ase, nanso mewɔ asraafo bebree hyɛ m’ase. Meka kyerɛ wɔn mu bi se, ‘Kɔ’ a, ɔkɔ. Meka kyerɛ ɔfoforo se, ‘Bra’a, ɔba. Na mehyɛ me somfo se, ‘Yɛ eyi’ a, ɔyɛ.”\n9 Yesu tee asɛm yi no, ne ho dwiriw no na ɔdanee n’ani ka kyerɛɛ nnipakuw a wodi n’akyi no se, “Anokwa, Israelman mu nyinaa, minhuu obiara a ɔwɔ gyidi sɛ saa ɔbarima yi da.”\n10 Bere a abɔfo no san koduu fie hɔ no, wohui sɛ ɔsomfo no ho ayɛ no den.\nYesu nyan okunafo bi ba wɔ Nain\n11 Eyi akyi no, Yesu ne n’asuafo ne nnipakuw bi a wɔka ne ho no kɔɔ kurow bi a wɔfrɛ no Nain mu. 12 Woduu kurotia no, ohui sɛ wɔrekosie obi. Na owufo no yɛ ɔbea kunafo bi a ɔwɔ kurow no mu no babarima koro. Na adɔfo bebree di amu no akyi.\n13 Na Awurade huu no no, n’asɛm yɛɛ no mmɔbɔ, na ɔka kyerɛɛ no se, “Gyae su!” 14 Yesu kosoo funnaka no mu maa wɔn a ɛyɛ wɔn de no gyinae. Ɔka kyerɛɛ owufo no se. “Aberante, mise wo sɛ, nyan!”\n15 Aberante no sɔre tenaa ase na ɔkasae. Afei Yesu de no maa ne na.\n16 Nnipa no nyinaa ho dwiriw wɔn yiye na woyii Onyankopɔn ayɛ kae se, “Odiyifo kɛse bi asɔre wɔ yɛn mu, na Onyankopɔn asian aba ne manfo mu.”\n17 Nea Yesu yɛe yi ho asɛm trɛw koduu Yudea ne nkurow a atwa ho ahyia no nyinaa mu.\n18 Yohane asuafo kɔbɔɔ no nea asi no nyinaa ho amanneɛ. 19 Yohane somaa n’asuafo no mu baanu kɔɔ Yesu nkyɛn kobisaa no se, “Wone nea ɔreba no, anaasɛ yɛntwɛn ɔfoforo?”\n20 Asuafo no duu Yesu nkyɛn no, wɔka kyerɛɛ no se, “Yohane Osuboni asoma yɛn wo nkyɛn sɛ yemmebisa wo se, “Wone nea ɔreba na anaasɛ yɛntwɛn ɔfoforo?”\n21 Saa bere no ara mu, Yesu saa nyarewa bebree; otuu ahohommɔne na ɔmaa anifuraefo huu ade. 22 Yesu buaa wɔn se, “Monkɔka nea moahu na moate yi nkyerɛ Yohane se, mema anifuraefo hu ade, mmubuafo nantew, mesa akwatafo yare, asotifo te asɛm, awufo nyan na meka asɛmpa kyerɛ honhom mu ahiafo. 23 ’Nhyira ne nea merento no hintidua.’”\nYesu di Yohane ho adanse\n24 Yohane asuafo no fi Yesu nkyɛn kɔe no, Yesu dii Yohane ho adanse kyerɛɛ nnipakuw no. Obisaa wɔn se, “Mokɔɔ sare so no, dɛn na muhui? Sare a mframa rehim no anaa? 25 Ɛnne dɛn na muhui? Obi a ofura sirikyi anaa? Ahemfi na yehu wɔn a wodi yiye na wofura ntama pa. 26 Na ɛnne na dɛn na muhui? Odiyifo? Yiw, na nea muhuu no no sen odiyifo mpo. 27 Na saa Yohane yi na Kyerɛwsɛm no ka fa ne ho se, ‘Mɛsoma me bɔfo adi w’anim kan. Ɔno na obesiesie kwan ama wo.’ 28 Meka kyerɛ mo se, onipa biara nni hɔ a wɔawo no a ɔyɛ kɛse sen Yohane. Nanso nea ɔyɛ akumaa koraa wɔ Onyankopɔn ahemman mu no sen no.”\n29 Na wɔn a wɔtee nea ɔkae no nyinaa a towgyefo mpo ka ho bi gye too mu sɛ Onyankopɔn yɛ ɔtreneeni; na wɔsakraa wɔn adwene maa Yohane bɔɔ wɔn asu. 30 Na Farisifo ne mmara no akyerɛkyerɛfo no de, wɔpoo Onyankopɔn asɛm nti, wɔamma Yohane ammɔ wɔn asu.\n31 Yesu bisaa wɔn se, “Dɛn na menka mfa nnɛɛmma yi ho; na dɛn ho na memfa wɔn nto? 32 Wɔte sɛ mmofra bi a wɔregoru wɔ agodibea na wɔn mu bi reka akyerɛ afoforo se, ‘Yɛbɔɔ akyene maa mo nanso moansaw! Yetwaa agyaadwo, nanso moansu!’ 33 Yohane Osuboni aba a onnidi na ɔnnom nsa, nso muse, ‘Ɔwɔ hohommɔne!’ 34 Onipa Ba no nso aba a odidi na ɔnom a muse, ‘Monhwɛ odidifo ne ɔsanomfo a ɔyɛ towgyefo ne nnebɔneyɛfo adamfo!’ 35 Nanso wɔn a wodi Onyankopɔn akyi nokware mu no de wɔn bra di adanse sɛ, n’akwan nyinaa ye.”\nƆbea debɔneyɛfo sra Yesu aduhuam\n36 Farisini bi frɛɛ Yesu adidi ma ɔpenee so kɔe. 37 Ɔte hɔ redidi no, ɔbea bi a obu bra bɔne wɔ kurow no mu tee ne nka no, ɔde aduhuam bi a ɛsom bo tumpan ma kɔɔ hɔ. 38 Ɔkotow Yesu nan ase sui maa ne nisu no fɔw Yesu nan ase. Afei ɔde ne tinhwi popaa nisu no, soo ne nan de aduhuam no sraa ho.\n39 Farisini a ɔfrɛɛ Yesu adidi no huu nea ɔbea no yɛe no, ɔkae wɔ ne tirim se, “Sɛ saa onipa yi yɛ odiyifo ampa ara a, anka obehu sɛ saa ɔbea yi bu ɔbra bɔne.”\n40 Yesu huu Farisini no adwene ma ɔka kyerɛɛ no se, “Simon, mewɔ asɛm bi ka kyerɛ wo.” Simon nso ka kyerɛɛ Yesu se, “Kyerɛkyerɛfo, ka ɛ.”\n41 Yesu ka kyerɛɛ no se, “Osikani bi bɔɔ nnipa baanu bi bosea. Ɔmaa ɔbaako sidi mpemnum; ɛnna ɔbaako no nso ɔmaa no sidi ahanum. 42 Wɔn mu biara antumi antua ne ka a ɔde no no nti ɔde kyɛɛ wɔn. Wɔn mu hena na wugye di sɛ ɔbɛpɛ osikani no asɛm yiye?”\n43 Simon buae se, “Migye di sɛ nea ɔde ne ka kɛse kyɛɛ no no.” Yesu kae se, “Woabua no yiye.”\n44 Afei Yesu danee n’ani kyerɛɛ ɔbea no bisaa Simon se, “Woahu saa ɔbea yi? Mebaa wo fi, woamma me nsu anhohoro me nan ase; nanso saa ɔbea yi de ne nisu ahohoro me nan ase, asan de ne tinhwi apopa. 45 Mebae yi, woanyɛ me atuu amfa amma me akwaaba; nanso efi bere a ɔbea yi bɛtoo me wɔ ha yi, onnyaee me nan mu so. 46 Woamfa ngo amfɔw me tirim; nanso ɔbea yi de aduhuam a ɛsom bo asra me nan ase. 47 Eyi nti mereka akyerɛ wo se, nea ɔbea yi ayɛ nti, wɔde ne bɔne a ɛdɔɔso no akyɛ no, efisɛ, wayi ɔdɔ kɛse bi adi akyerɛ. Na nea wɔde ne bɔne a esua akyɛ no no, ne dɔ nso sua.”\n48 Afei Yesu ka kyerɛɛ ɔbea no se, “Wɔde wo bɔne akyɛ wo.”\n49 Wɔn a ɔne wɔn te adidii no bisabisaa wɔn ho wɔn ho se, “Hena ne saa onipa yi a otumi de bɔne kyɛ?”\n50 Yesu ka kyerɛɛ ɔbea no se, “Wo gyidi agye wo nkwa. Fa asomdwoe kɔ.”


Adɛn nti na Yesu kaa Farisifo nyaatwomfo no anim? | Yesu Asetena\nYESU KAA FARISIFO NYAATWOMFO NO ANIM\nYesu kɔɔ Yudea no, Farisini bi too nsa frɛɛ no sɛ ɔmmra ne fie mmɛdidi. Ɛbɛyɛ sɛ na ɛyɛ awiabere. (Luka 11:37, 38) Farisifo no, na wɔn amammerɛ kyerɛ sɛ wɔrebedidi a, ɛsɛ sɛ wɔhohoro wɔn nsa bɛsi wɔn abatwɛ, nanso Yesu deɛ na ɔnyɛ saa. (Mateo 15:1, 2) Sɛ obi hohoro ne nsa saa a, ɔntoo Onyankopɔn Mmara, nanso na Onyankopɔn nhyɛɛ mmara biara wɔ ho.\nƐyɛɛ Farisifo no nwonwa sɛ Yesu anhohoro ne nsa ankɔdu n’abatwɛ. Yesu huu saa no, ɔka kyerɛɛ wɔn sɛ: “Mo Farisifoɔ, mohohoro kuruwa ne ayowa akyi, na mo mu deɛ, afomdeɛ ne amumuyɔ ayɛ mã. Nnipa a monni adwene! Ɛnyɛ deɛ ɔyɛɛ akyire no ara na ɔyɛɛ emu no?”—Luka 11:39, 40.\nNea na ɛho asɛm asɔre no nyɛ obi nsa a ɔbɛhohoro ansa na wadidi. Mmom nyamesom mu nhwehwɛanimu a na Farisifo no reyɛ ne asɛm no. Ná Farisifo no ne ebinom hohoro wɔn nsa kɔka wɔn abatwɛ, nanso wɔn komam deɛ, bɔne nko ara. Enti Yesu ka kyerɛ wɔn sɛ: “Momfa deɛ ɛwɔ emu no nyɛ adɔeɛ, na hwɛ! nneɛma a aka nyinaa ho ate wɔ mo fam.” (Luka 11:41) Yesu afotuo no yɛ nokware paa. Sɛ obi rekyɛ ade a, ɛsɛ sɛ ɔfiri ne komam; ɛnsɛ sɛ ɔyɛ nyaatwom anaa nhwehwɛanimu sɛnea ɛbɛyɛ a nnipa bɛkamfo no.\nFarisifo no, na wɔkyɛ ade, nanso ɛnyɛ adekyɛ kɛkɛ ne asɛm no. Yesu kaa sɛ: “Moyi ɛme ne nunum ne ɛfan foforɔ biara so ntotosoɔ du du, nanso mosian atɛntenenee ne Nyankopɔn dɔ ho! Saa nneɛma yi na ɛsɛ sɛ anka moyɛ, na deɛ aka no nso ɛnsɛ sɛ moyi firi mu.” (Luka 11:42) Ná Onyankopɔn Mmara kyerɛ sɛ ɛsɛ sɛ Israelfo no yi wɔn nnɔbae so ntotoso du du. (Deuteronomium 14:22) Nneɛma a wɔyii so ntotoso du du no bi ne ɛme, nunum ne ɛfan foforo biara a wɔde to aduane mu. Nhahamma nketenkete yi nyinaa, na Farisifo no hwɛ yi so ntotoso du du. Nanso na nneɛma bi wɔ Mmara no mu a ɛho hia paa; ebi ne atɛntrenee ne ahobrɛase a wɔde bɛsom Onyankopɔn. Ɛno nso dɛn na wɔyɛɛ wɔ ho?—Mika 6:8.\nYesu toaa n’asɛm no so sɛ: “Monnue mo Farisifoɔ, ɛfiri sɛ mopɛ animu nkonnwa wɔ hyiadan mu ne dwa so nkyea! Monnue, ɛfiri sɛ mote sɛ ada a wɔnhunu na nnipa nante soɔ a wɔnnim!” (Luka 11:43, 44) Saa bere no, na nkurɔfo tumi fom kɔfa awufo ada so ma wɔn ho gu fĩ. Ná Farisifo no te sɛ ada; wɔnam hɔ a, obiara nhu sɛ wɔn ho agu fĩ.—Mateo 23:27\nObi a ɔnim Onyankopɔn Mmara no yie kaa sɛ: “Ɔkyerɛkyerɛfoɔ, sɛ woka saa a yɛn nso woadidi yɛn atɛm.” Wɔn a wɔnim mmara no, na ɛsɛ sɛ wɔhu sɛ nea wɔreyɛ no mfa mfaso biara mmrɛ nkurɔfo no. Enti Yesu kaa sɛ: “Mo nso monnue, mo a monim mmara no, ɛfiri sɛ mode nnesoa a emu yɛ duro soa nnipa, nanso mo ara momfa mo nsateaa baako mpo nka nnesoa no! Monnue, ɛfiri sɛ moto adiyifoɔ no ada, nanso mo agyanom na wɔkum wɔn!”—Luka 11:45-47.\nNá Farisifo no wɔ atetesɛm pii, na na wɔde nneɛma bebree akeka Mmara no ho. Ɛno na Yesu frɛɛ no nnesoa no. Mmara a wɔhyehyɛe no bɛyɛɛ adesoa maa nkurɔfo no, na na wɔn kɔn mu rebu. Ɛfiri Habel so no, Farisifo no nananom kunkum Onyankopɔn adiyifo. Ɛnna wɔn nso, wɔreyeyɛ ada ama adiyifo no te sɛ nea wɔredi wɔn ni. Enti wɔn agyanom suban no bi na na wɔresuasua. Farisifo no koraa deɛ, na wɔrepɛ akum Onyankopɔn Diyifo a ɔsen odiyifo biara no. Enti Yesu kaa sɛ saa awo ntoatoaso no wɔ asɛm wɔ Onyankopɔn anim; wɔbɛbu wɔn nneyɛe ho akonta. Ampa-ne-ampa ara, afe 70, bɛyɛ mfe 38 akyi no, asɛm too wɔn.\nYesu toaa so sɛ: “Monnue, mo a monim Mmara no, ɛfiri sɛ mogyee nimdeɛ safoa no; mo ara moankɔ mu, na wɔn a wɔrekɔ mu no nso mosii wɔn kwan!” (Luka 11:52) Farisifo no, wɔn na anka ɛsɛ sɛ wɔkyerɛkyerɛ nkurɔfo Onyankopɔn Asɛm, nanso wɔn mmom sii nkurɔfo no kwan, na wɔamma wɔante Onyankopɔn Asɛm no ase.\nBere a Farisifo ne akyerɛwfo no tee Yesu asɛm no, dɛn na wɔyɛe? Bere a Yesu yɛɛ sɛ ɔrefiri hɔ akɔ no, wɔde abufuo kɔɔ ne so, na wɔde nsɛmmisa puapuaa no. Ná ɛnyɛ sɛ wɔrepɛ biribi asua, mmom na wɔpɛ sɛ wɔgyegye no ara ma n’ano pa na wɔnya no kyere no.\nAdɛn nti na Yesu kaa Farisifo ne akyerɛwfo no anim?\nNnesoa bɛn na wɔde soaa nkurɔfo no?\nYesu atamfo a na wɔrepɛ no akum no no, dɛn na na ɛda hɔ retwɛn wɔn?


Забур 27 CARS - Nnwom 27 ASCB\n1Awurade ne me hann ne me nkwagyeɛ;\nhwan na mensuro no?\nAwurade ne me nkwa ahoɔden,\nna hwan anim na me ho mpopoɔ?\n2Sɛ nnipa bɔne toa me\npɛ sɛ wɔkum me a,\nsɛ mʼatamfoɔ to hyɛ me so a\nwɔbɛsuntisunti ahwehwe ase.\n3Sɛ dɔm mpo twa me ho hyia a,\nmpo sɛ wɔtu me so sa a,\nɛno mu koraa na menya awerɛhyɛmu.\n4Adeɛ baako na mebisa Awurade;\nna ɛno na mehwehwɛ;\nsɛ mɛtena Awurade fie\nme nkwa nna nyinaa,\nna mahwɛ Awurade ahoɔfɛ\nna mahwehwɛ no wɔ nʼasɔrefie.\n5Wɔ hia ɛda mu no\nɔde me sie nʼatenaeɛ;\nɔkora me wɔ Ahyiaeɛ Ntomadan mu.\nƆde me si ɔbotan so wɔ ɔsorosoro.\n6Afei ɔbɛma me tiri so\nwɔ atamfoɔ a wɔatwa me ho ahyia no so;\nmede anigyeɛ bɛbɔ afɔdeɛ wɔ nʼAhyiaeɛ Ntomadan mu;\nna mɛto dwom, ahyehyɛ nnwom ama Awurade.\n7Ao, Awurade, sɛ mesu frɛ wo a, tie me!\nHu me mmɔbɔ na gye me so!\n8Mʼakoma ka wɔ wo ho sɛ, “Hwehwɛ nʼanim!”\nWʼanim, Ao Awurade na mɛhwehwɛ.\n9Mfa wʼanim nhinta me,\nmfa abufuo mpamo wo ɔsomfoɔ\nme ɔboafoɔ ne wo.\nMpo me na nnya me,\nAo me Nkwagyeɛ Onyankopɔn.\n10Mʼagya ne me maame bɛgya me hɔ deɛ,\nnanso Awurade bɛgye me.\n11Kyerɛ me wʼakwan, Ao Awurade;\nfa me fa ɛkwan tee so,\nme nhyɛsofoɔ enti.\n12Nnyaa me mma sɛdeɛ mʼatamfoɔ pɛ,\nadansekurumfoɔ sɔre tia me\nna wɔpu awurukasɛm.\n13Meda so wɔ saa anidasoɔ yi sɛ:\nmɛhunu Awurade ayamyɛ\nHyɛ wo ho den na ma wo bo nyɛ duru\nna twɛn Awurade.\nASCB : Nnwom 27


Kwadwom 1 | Intanɛt So Bible| Wiase Foforɔ Nkyerɛaseɛ\nWɔkaa Yerusalem ho asɛm sɛ okunafo\nWɔagyaw no hɔ; aka ɔno nko ara te hɔ (1)\nBɔne akɛse a Sion ayɛ (8, 9)\nOnyankopɔn apo Sion (12-15)\nObiara nni hɔ a ɔbɛkyekye Sion werɛ (17)\nא [Aleph]* 1 Kurow* a anka nnipa ayɛ mu ma no,+ hwɛ sɛnea aka ɔno nko ara te hɔ! Ɔbea a na ɔwɔ dɔm sen aman nyinaa no,+ hwɛ sɛnea wayɛ sɛ okunafo! Nea na ɔyɛ amanaman mu ɔhemmaa no, hwɛ sɛnea wadan abaawa!+ ב [Beth] 2 Edu anadwo a, osu ara na osu,+ na ne nisu tene fa n’afono ho. N’adɔfo nyinaa, ɔbaako mpo nni hɔ a ɔbɛkyekye ne werɛ.+ Ne nnamfo nyinaa ayi no ama;+ wɔadan n’atamfo. ג [Gimel] 3 Wɔatu Yuda ase kɔ obi man so,+ na amanehunu ne nhyɛso amene no wɔ nkoasom mu.+ Amanaman mu na ɔbɛtena;+ ɔrennya homebea biara. Wɔn a wɔretan n’ani nyinaa akɔto no n’amanehunu mu. ד [Daleth] 4 Akwan a ɛkɔ Sion redi awerɛhow, efisɛ obiara mma afahyɛ no ase.+ N’apon nyinaa asɛesɛe;+ n’asɔfo regu ahome. Ne mmaabun* redi awerɛhow, na ɔreteetee paa. ה [He] 5 N’atamfo abɛyɛ ne wura;* wɔn a wɔmpɛ n’asɛm ho adwo wɔn.+ Efisɛ Yehowa de awerɛhow aba no so, ne mmarato bebrebe no nti.+ Atamfo akyere ne mma de wɔn kɔ.+ ו [Waw] 6 Sion babea anuonyam nyinaa atu ayera.+ Ne mpanyimfo ayɛ sɛ awansan a wonnya adidibea;Wɔayɛ hahaaha nenam nea ɔretan wɔn ani no anim. ז [Zayin] 7 Yerusalem amanehunu ne n’adedamfikyiri nna mu no, Wakae kan nna no mu nneɛma a ɛsom bo a na ɛyɛ ne de no nyinaa.+ Bere a ne manfo kodii atamfo nsam na wannya ɔboafo no,+Atamfo huu no, na wɔserew no wɔ n’ahwease no ho.+ ח [Heth] 8 Yerusalem ayɛ bɔne kɛse paa.+ Ɛno nti na wadan biribi a ɛyɛ tan no. Wɔn a na wɔde nidi ma no no, seesei wɔn nyinaa bu no akyiwade, efisɛ wɔahu n’adagyaw.+ Ɔno ara nso redi abooboo,+ na ɔde aniwu adan ne ho kɔ. ט [Teth] 9 Efĩ a aba ne ho no akeka n’ataade mu. Wannwen ne daakye.+ Wahwe ase ama ayɛ nwonwa; onni obiara a ɔbɛkyekye ne werɛ. O Yehowa, hwɛ m’amanehunu, na ɔtamfo ama ne ho so.+ י [Yod] 10 Ɔtamfo no de ne nsa ato n’agyapade nyinaa so.+ Efisɛ wahu* sɛ amanaman awura ne tenabea kronkron hɔ,+Aman a wokae sɛ wɔmmma w’asafo mu no. כ [Kaph] 11 Ne nkurɔfo nyinaa regu ahome; wɔrehwehwɛ aduan.+ Wɔde wɔn nneɛma a ɛsom bo asesa aduan sɛnea ɛbɛyɛ a wɔbɛtena nkwa mu kɛkɛ.* O Yehowa, hwɛ na hu; mayɛ sɛ ɔbea* a mfaso biara nni no so. ל [Lamed] 12 Mo a moretwam ɔkwan no so nyinaa, enti ɛmfa mo ho? Monhwɛ na munhu! Enti ɛyaw bi wɔ hɔ a ɛte sɛ ɛyaw a aka me yi,Ɛyaw a Yehowa ma mefaa mu n’abufuhyew da no?+ מ [Mem] 13 Ɔde ogya fi soro abɛto me nnompe mu,+ na wadi ebiara so nkonim. Ɔde atena asum me nan afiri; wama masan m’akyi. Wama mayɛ ɔbea a ɔyɛ ankonam. Ɔyare abɔ me da mu nyinaa. נ [Nun] 14 Wakyekyere me bɔne sɛ kɔndua; ɔde ne nsa akyekyere abom. Ɔde ato me kɔn ho; m’ahoɔden asa. Yehowa de me ahyɛ wɔn a mintumi wɔn no nsa.+ ס [Samekh] 15 Yehowa atow mmarima a wɔn ho yɛ den a wɔwɔ me mu no nyinaa agu.+ Wafrɛ ɛdɔm ahyia sɛ wɔmmɛyam me mmerante.+ Yuda babea, ɔbaabun no, Yehowa atiatia no so wɔ amoa a wokyĩ nsã wom mu.+ ע [Ayin] 16 Eyinom nti na meretew nisu yi;+ nisu resen fa m’ani ase waawaa. Nea ɔbɛkyekye me werɛ na wama manya* ahomeka no wɔ akyirikyiri; ɔmmɛn me. Me mma anidaso nyinaa asa, efisɛ ɔtamfo no adi nkonim. פ [Pe] 17 Sion atrɛw ne nsam;+ onni ɔwerɛkyekyefo biara. Yehowa de ahyɛde bi a etia Yakob ama n’atamfo a wɔatwa ne ho ahyia nyinaa.+ Yerusalem adan ade a ɛyɛ tan ama wɔn.+ צ [Tsade] 18 Yehowa teɛ,+ na n’ahyɛde* na matew so atua.+ Aman nyinaa muntie, na munhu yaw a merefa mu. Wɔakyere me mmaabun* ne me mmerante kɔ.+ ק [Qoph] 19 Mefrɛɛ m’adɔfo, nanso wɔayi me ama.+ M’asɔfo ne me mpanyimfo awuwu wɔ kurow no muBere a wɔrehwehwɛ biribi adi atena nkwa mu* no.+ ר [Resh] 20 O Yehowa, hwɛ, na m’amanehunu so. Me nsono mu retwa me. Me koma yɛ me yaw wɔ me mu,* efisɛ matew atua kɛse.+ Abɔnten a, sekan redi awu;+ ofie nso a, owu nko ara. ש [Shin] 21 Nkurɔfo ate m’ahomegu; obiara nni hɔ a ɔbɛkyekye me werɛ. M’atamfo nyinaa ate m’amanehunu. Wɔn ani agye, efisɛ wo na woayɛ.+ Nanso wobɛma ɛda a woahyɛ no aba,+ na wɔn nso bɛyɛ sɛ me ara.+ ת [Taw] 22 Ma wɔn bɔne nyinaa mmedu w’anim, na wo ne wɔn nni no yayaayaw,+Sɛnea me bɔne nyinaa nti wo ne me dii no yayaayaw no. M’ahomegu adɔɔso, na me koma yare.\n^ Ti 1 kosi 4 no yɛ awerɛhow nnwom a wɔde Hebri nkyerɛwde ahyehyɛ no nnidiso nnidiso.\n^ Anaa “Yerusalem.”\n^ Anaa “mmabaa.”\n^ Nt., “abɛyɛ ne ti.”\n^ Anaa “Yerusalem ahu.”\n^ Anaa “wɔn kra benya ahomeka.”\n^ Ɛyɛ Yerusalem na wɔreka ne ho asɛm sɛ onipa.\n^ Anaa “me kra anya.”\n^ Nt., “n’ano.”\n^ Anaa “ama wɔn kra anya ahomeka.”\n^ Anaa “Me koma adan abutuw wɔ me mu.”